SaS navrhuje možnosť voliť na úradoch a konzulátoch v zahraničí

SaS predloží do parlamentu novelu o podmienkach výkonu volebného práva.

BRATISLAVA. Liberáli navrhujú umožniť občanom voliť vo voľbách do Národnej rady Slovenskej republiky, do Európskeho parlamentu, vo voľbách prezidenta Slovenskej republiky, v ľudovom hlasovaní o odvolaní prezidenta a v referende aj na zastupiteľských a konzulárnych úradoch Slovenskej republiky v zahraničí. Poslanci NR SR za stranu Sloboda a Solidarita Martin Klus a Milan Laurenčík preto na májovú schôdzu parlamentu predkladajú návrh novely zákona o podmienkach výkonu volebného práva. Moderné občianstvo odohrávajúce sa v čoraz globalizovanejšom svete predpokladá možnosť voliť si svojich zástupcov bez ohľadu na aktuálne miesto pobytu. "Účasť pri niektorých druhoch volieb (najmä pri voľbách do Európskeho parlamentu) a pri referende dosahuje v Slovenskej republike nízke percentuálne hodnoty, čo možno sčasti pripísať tomu, že mnoho občanov Slovenskej republiky sa krátkodobo, ale aj dlhodobo, zdržuje v zahraničí. Pracovné, rodinné a iné povinnosti, resp. vzdialenosť im neumožňuje cestovať na Slovensko za účelom uplatnenia svojho volebného práva," uviedli predkladatelia v dôvodovej správe k návrhu. Hoci sa mnohé európske aj vnútroštátne témy bytostne dotýkajú aj občanov dlhodobo sa zdržiavajúcich v zahraničí, podľa súčasnej úpravy nemajú títo občania s výnimkou volieb do Národnej rady Slovenskej republiky a referenda právo uplatniť si svoje volebné právo v zahraničí. Pri voľbách do Národnej rady Slovenskej republiky a pri referende majú možnosť voliť poštou, čo aj mnohí využívajú. "Tento spôsob je však administratívne pomerne komplikovaný a niektorých občanov, najmä pri väčšom počte voličov v rodine, môže odrádzať od účasti aj cena poštovného," dodali poslanci s tým, že cena sa môže na jednu zásielku vyšplhať aj na desať a viac eur.Termín nadobudnutia účinnosti navrhujú liberáli na 1. júla 2018, aby sa kompetentné orgány vedeli na novú úpravu pripraviť a aby sa nová úprava mohla vzťahovať už na budúcoročné prezidentské voľby a voľby do Európskeho parlamentu.


Bulharsko a Rumunsko sa zhodli, že nie sú proti Rusku

Bulharský prezident zdôraznil, že komunikačné kanály s Ruskom treba udržať otvorené.

BUKUREŠŤ. Prezidenti Bulharska a Rumunska, Rumen Radev a Klaus Iohannis, sa v stredu v Bukurešti zhodli na tom, že napriek členstvu svojich krajín v Európskej únii a v NATO nie sú proti Rusku. Bulharský prezident pri tejto príležitosti zdôraznil, že "komunikačné kanály s Ruskom treba udržať otvorené, aby mohol byť vedený úprimný a otvorený dialóg s Ruskom, čo uvoľní napätie a zamedzí možnému riziku." EÚ nedávno schválila predĺženie sankcií uvalených na Rusko pre jeho kroky na Ukrajine, po anexii Krymu pred troma rokmi. "Pre nás... je dôležité mať rozličné dodávky a energetické rozvodné site, čo nám poskytne väčšiu slobodu pri prijímaní rozhodnutí, väčšiu bezpečnosť a čo je dôležité - nižšie ceny," povedal Radev po stretnutí s rumunským prezidentom Iohannisom. Bulharsko je silne závislé na ruskom plyne. Radev, ktorý bol zvolený za prezidenta Bulharska vlani v novembri, presadzuje užšie vzťahy s Ruskom. Bulharsko sa tradične teší dobrým vzťahom s Moskvou. Iohannis sa podľa tlačovej agentúry AP vyjadril, že Rumunsko "nemá problém" so vzťahom medzi Bulharskom a Ruskom. Moskva kritizovala Rumunsko za jeho súhlas s umiestnením časti štítu americkej protiraketovej obrany v juhorumunskom meste Deveselu. Rumunský prezident zopakoval, že táto vojenská základňa je "prísne obranná" a dodal, že "(NATO) nemá žiadnu stratégiu (namierenú) proti Rusku". Radev, ktorý je na dvojdňovej návšteve Rumunska, diskutoval s Iohannisom o NATO, bezpečnosti v Čiernom mori a záležitostiach EÚ. Pochválil Rumunsko za boj s korupciou, ktorého cieľom sa v ostatných rokoch stalo niekoľko čelných štátnych predstaviteľov. Bulharsko by podľa neho mohlo využiť rumunské skúsenosti z tejto oblasti. Prezidenti hovorili aj o predsedníckej funkcii EÚ, ktorú Bulharsko prevezme 1. januára 2017 a Rumunsko o rok nato. Obe krajiny vstúpili do EÚ v roku 2007.


Žreb rozhodol. Trio Slovákov v Plzni čaká slávny Real Madrid

MONAKO. Slovenský reprezentant Marek Hamšík si v drese talianskeho klubu SSC Neapol zahrá v skupinovej fáze futbalovej Ligy majstrov 2018/2019 v základnej C-skupine proti francúzskemu Parížu St. Germain, vlaňajšiemu finalistovi anglickému FC Liverpool a srbskej Crvenej zvezde Belehrad. Rozhodol o tom štvrtkový podvečerný žreb v auditóriu Grimaldi Forum v Monaku. Ďalší slovenský účastník skupinovej fázy najprestížnejšej európskej klubovej súťaže Milan Škriniar bude mať možnosť vo farbách talianskeho Interu Miláno v B-skupine postaviť sa proti katalánskemu veľkoklubu FC Barcelona, anglickému Tottenhamu Hotspur a holandskému PSV Eindhoven. Slovákov sa predstaví v skupinovej fáze Ligy majstrov 2018/2019. Slovenské trio Matúš Kozáčik, Patrik Hrošovský a Roman Procházka v českom klube Viktoria Plzeň sa predstaví v G-skupine proti španielskemu obhajcovi prvenstva Realu Madrid, talianskemu AS Rím a ruskému tímu CSKA Moskva. Zaujímavé budú boje aj v H-skupine, v ktorej sa nachádzajú taliansky šampión Juventus Turín, anglický vicemajster Manchester United, španielsky FC Valencia a švajčiarsky Young Boys Bern. Žreb vykonal riaditeľ súťaží pod hlavičkou Európskej futbalovej únie (UEFA) Giorgio Marchetti, pomáhali mu uruguajský futbalista Diego Forlán a Brazílčan Kaká. V ôsmich štvorčlenných skupinách Ligy majstrov 2018/2019 sa predstaví 32 mužstiev. Úvodné kolo hlavnej fázy je na programe 18. a 19. septembra. Ďalšími hracími dňami sú 2. a 3. október, 17. a 18. október, 23. a 24. október, 6. a 7. november, 27. a 28. november, 11. a 12. december. Žreb osemfinále (prvé zápasy 12., 13., 19. a 20. februára 2019, odvety 5., 6., 12. a 13. marca 2019) sa uskutoční 17. decembra v Nyone.Finálový duel je na programe 1. júna 2019 na madridskom štadióne Wanda Metropolitano, domovskom stánku Atlética Madrid. Hráči Atlética sa predstavia v A-skupine po boku nemeckej Borussie Dortmund, francúzskeho AS Monaco a belgického klubu FC Bruggy. Prvenstvo v súťaži obhajuje španielsky Real Madrid, ktorý je s trinástimi titulmi rekordérom najprestížnejšej európskej klubovej súťaže. Ešte pred samotným žrebom dostal Keylor Navas (Real Madrid) cenu pre najlepšieho brankára minulého ročníka Ligy majstrov. Najlepším obrancom sa stal Navasov tímový spoluhráč Sergio Ramos. Najlepším záložníkom je ďalší hráč Realu Madrid, Luka Modrič. Súťaž útočníkov ovládol dnes už bývalý hráč Realu Madrid Cristiano Ronaldo, ktorý pred touto sezónou prestúpil do Juventusu Turín. Skupina A: Skupina B: Skupina C: Skupina D: Skupina E:  Skupina F:  Skupina G:  Skupina H:  Harry Kane (útočník Tottenhamu Hotspur, twitter): "Nemôžem sa dočkať ďalších veľkých zápasov v Európe. Je načase vylepšiť výsledky z minulej sezóny." Carlo Ancelotti (tréner Neapola, oficiálny web SSC): "Dostali sme veľmi náročnú skupinu s dvoma favoritmi na celkový triumf v LM, ale som si istý, že proti nám to budú mať ťažké." Massimiliano Allegri (tréner Juventusu Turín, twitter): "Bude to ťažká skupina s kvalitnými mužstvami, ktoré majú tradíciu a bohatú históriu, ale pre nás je to nová výzva." Sme v zložitej skupine. Nečakali sme, že to bude také náročné, ale máme dostatok času sa na súperov pripraviť, aby sme podali čo najlepšie výkony. Adolf Šádek (generálny manažér Viktorie Plzeň, UEFA): "Myslím si, že sa naplnia sny mnohých generácií futbalistov a fanúšikov v Plzni. Víťaz Ligy majstrov prichádza do nášho mesta, znie to ako z rozprávky."Luciano Favre (tréner Borussie Dortmund, UEFA): "Je to náročný žreb so silnými súpermi. Najmä Atlético Madrid je veľmi skúsený a dobre organizovaný tím. AS Monaco zase zvíťazilo nad Manchestrom City pred dvomi rokmi a postúpilo až do semifinále. Bruggy majú silnú tímovú súdržnosť. Belgická reprezentácia ukázala aký silný vie byť ich futbal. Bude to pre nás veľmi ťažké."Javier Zanetti (viceprezident Interu Miláno, UEFA): "Sme v zložitej skupine. Nečakali sme, že to bude také náročné, ale máme dostatok času sa na súperov pripraviť, aby sme podali čo najlepšie výkony. V Barcelone nie je všetko o Messim, majú veľa kvalitných hráčov, ktorí dokážu otočiť priebeh stretnutia. Takéto tímy nám len môžu pomôcť zdokonaliť sa." Nasser Al-Khelaifi (prezident PSG, UEFA): "Myslím si, že to nebudeme mať ľahké, ale sme PSG. Musíme byť pripravení čeliť akémukoľvek družstvu. Dúfam, že to budú úžasné zápasy pre našich fanúšikov. Naša skupina je podľa mňa najťažšia, ale budeme tvrdo pracovať a pripravíme sa zodpovedne na každý jeden zápas."Jürgen Klopp (tréner FC Liverpool, UEFA): "PSG je jeden z najzaujímavejších tímov na svete. Myslím si, že ich tohtoročným cieľom bude vyhrať LM, takže to budú dva veľmi dobré zápasy. Nad Neapolom sme zvíťazili už v príprave, ale je mi jasné, že teraz to už bude o niečom úplne inom. Zápas CrvenejZvezdy som pozeral včera večer, teším sa na tú atmosféru.“Thomas Müller (útočník Bayernu Mníchov, UEFA): "Mohlo to byť aj horšie. Nesmieme však podceniť ani jeden zápas, ak chceme triumfovať.“


V kazašskej Astane sa začalo siedme kolo mierových rozhovorov o Sýrii

ASTANA. V Kazachstane sa začalo v pondelok 7. kolo mierových rozhovorov o Sýrii, ktoré sprostredkujú Rusko, Turecko a Irán. Potrvá do utorka. Ako informovala agentúra SANA, delegáciu z Damasku vedie v Astane sýrsky veľvyslanec pri OSN Bašár Džafarí. Vyslanec OSN pre Sýriu Staffan de Mistura sa na tomto kole rokovaní nezúčastní, uviedol pre agentúru TASS hovorca kazašského ministerstva zahraničných vecí Anuar Žajnakov. OSN bude podľa neho zastupovať iný predstaviteľ. Kazašský rezort diplomacie predtým informoval, že účasť na rokovaniach potvrdili všetky strany. Ruskú delegáciu vedie prezidentský vyslanec pre Sýriu Alexandr Lavrentiev, tureckú delegáciu zástupca námestníka ministra zahraničných vecí Sedat Önal a iránsku delegáciu námestník ministerstva zahraničných vecí pre arabské a africké záležitosti Hosejn Džáber Ansárí. Okrem zástupcov sýrskej vlády sa na schôdzke zúčastňuje aj delegácia sýrskej opozície. Predstavitelia Organizácie Spojených národov, Spojených štátov a Jordánska sú na rokovaniach prítomní ako pozorovatelia. Šieste kolo rokovaní o urovnaní konfliktu v Sýrii v kazašskej Astane zo 14. a 15. septembra sa skončilo dosiahnutím dohody o vytvorení štyroch bezpečnostných zón v Sýrii. Zónami deeskalácie sa úplne alebo sčasti stali oblasti Východná Ghúta neďaleko Damasku a provincie Idlib, Homs, Lázikíja, Aleppo a Hamá, ale aj vybrané oblasti na juhu Sýrie. Dohoda dosiahnutá v Astane sa týka zón, na ktorých sa garantmi prímeria v Sýrii - Irán, Rusko a Turecko - dohodli už začiatkom mája na rokovaniach v Astane. Dohoda má platiť šesť mesiacov a bude automaticky predĺžená po súhlase trojice garantov prímeria. Všetky tri krajiny budú súčasne monitorovať dodržiavanie tohto prímeria a vyšlú do tejto zóny svoje poriadkové sily.


AUTORSKÁ STRANA BORISA VANYUUž nežijeme s hovädami ako hovädá

Slováci sa nehádajú, nefajčia a namiesto vína, piva a pálenky pijú bulharský mliečny nápoj jogurt. Blíži sa azda apokalypsa?

V slovenských domácnostiach sa svieti, varí a kúri elektrinou, na uliciach sa okrem slovenčiny dohovoríte všade aj po anglicky a rusky. V Bratislave žije štyristotisíc duší a medzi Francúzskom a Anglickom premáva pod kanálom La Manche vlak. Je niečo na týchto tvrdeniach zvláštne? Len to, že pochádzajú z roku 1920... Jozef Dohnány bol človek všestranných záujmov. Technický inžinier, hudobný skladateľ, botanik, priekopník slovenského rýchlopisu. Aké bude Slovensko o sto rokov? položil si tento kremnický rodák zaujímavú otázku a svoje úvahy o budúcnosti spísal do útlej knižky, ktorú v roku 1920 vydala Slovenská tlačová agentúra v Bratislave. Dohnányho dielo sa považuje za súčasť fantasy literatúry. Napriek tomu je fascinujúce, koľko z jeho prognóz sa naplnilo alebo aspoň priblížilo k realite. A aj tie ostatné - hoci občas vyvolávajú úsmev - stoja za povšimnutie. Dohnány sa prejavil - zrejme aj pod vplyvom významnej dejinnej udalosti, akou bol vznik Československej republiky – ako optimista. Vytvoril prototyp ideálneho národa v ideálnej krajine. Nemohol tušiť, že ten šikovný, usilovný a pracovitý Slovák v najbližšej storočnici vybuduje nielen pekné dediny a mestá, ale aj koncentračné tábory a elektrický prúd nezavedie iba do domácností, ale aj do hraničného oplotenia. To mu však (Dohnánymu) odpustíme. Svoju víziu moderného Slovenska prezentuje kremnický rodák prostredníctvom dialógu so starčekom, ktorého pred mnohými desaťročiami uväznila zátarasa v jednej z hlbokých tatranských kotlín a teraz, ako zachránený Robinson, nestačí sa čudovať nad zmenami, ktorými krajina prešla. „Že sme vyhrali, že sa nám lepšie vodí, odkedy sme slobodní, o tom sa presvedčíte, keď vám ukážem, čo za veľkú prácu Slováci behom prvých sto rokov slobody už vykonali. Uvidíte, ako ohromne sme pokročili.“ Značnú časť svojich úvah venoval Dohnány technologickému pokroku. Pozoruhodná je pasáž o tatranskej lanovke. Hoci sa vízie o vybudovaní lanovej dráhy v slovenských veľhorách objavili už skôr, lanovku z Tatranskej Lomnice na Skalnaté pleso uviedli do prevádzky až v roku 1937. „Čože je toto za potvora-železnica? Kde má koľaje? Ani šín, ani zeme sa netýka, len ti to tak v povetrí visí... a zletíš z tej skalnatej výšavy ani anjel z neba. Už sa nazdáš, že sa zabiješ, že ti ani čert nepomôže, ani všetci svätí - len keď sa blížiš k zemi v doline, sa ti ten visiaci-letiaci vagón pekne-krásne ticho zastaví...“ V pasáži o železničnej doprave dokonca Dohnány precenil schopnosti svojich nasledovníkov. K naplneniu jeho prognózy nám pomôže už iba Hyperloop. „To je hlavná trať, všade štvorkoľajná. Vlaky ťahajú veľké elektrické lokomotívy, rušne. Dve koľaje sú pre rýchle, dve pre pomalé vlaky. Rýchlovlak, ktorý sa pohne od Dunaja asi o 8. hodine ráno, je o 9. hodine a 16. minúte v Turci a o 10. hodine 50. minúte v Košiciach. Prebehne teda asi za tri hodiny celú krajinu po dĺžke.“ Keď počas parížskej mierovej konferencie v roku 1919 britský premiér David Lloyd George opakovane predložil myšlienku o Eurotuneli, ktorý by železničnou dopravou spojil Britské ostrovy s Francúzskom (chcel tým ukázať britskú ochotu brániť Francúzsko pred ďalšími nemeckými útokmi), Francúzi sa predloženým námetom seriózne nezaoberali. Jozef Dohnány však zrejme áno... „...z Francúzska ide vlak tridsaťtisíc metrov dlhým tunelom pod morom do Anglicka. Našťastie je tam pod morom pevná kriedová skala, ktorá neprepustí morskú vodu a sa nepreborí.“ Inžinier Dohnány sa vo svojich úvahách dotkol aj zdravotníctva a životného štýlu Slovákov. „Predtým doktori kurírovali, kurírovali. Teraz nielen kurírujú, ale zväčša aj vyliečia. Štát a dobrodinci im poskytujú potrebné prostriedky. Lenže je i ľud náš už múdrejší. Vie, ako si má zdravie šetriť a ako má riadne žiť. Nepije, nafajčí. Usilovne pracuje a dobre, správne sa chová. Namiesto vína, piva a pálenky pije mnoho mlieka a bulharský mliečny nápoj jogurt. To je asi ako kyslé mlieko. Takto dožijú naši ľudia vysoký vek pri dobrej sile. Ľud chráni sa zlých pohlavných výstredností a aj nákazy.“ A neobišiel ani školstvo. „V škole vychovajú mladíka podľa toho, aký má talent, aké schopnosti. Učiteľ je psychológom, ktorý vie do duše nazrieť. Keď nájde talent a ho vychová, dostane učiteľ peknú odmenu.“ V ekonomike predpovedal vznik hospodárskych a roľníckych družstiev, slovenskí obchodníci v jeho víziách kupčia všade vo svete. Dal si záležať na podrobnom opise životnej úrovne. Vzhľadom na to, že sa nad budúcnosťou zamýšľal len dva roky po skončení zničujúcej prvej svetovej vojny a zaostalé Slovensko bolo ešte len na prahu svojej novej éry, vyznievali jeho úvahy v tej dobe veľmi odvážne. „Dedina má dobre zriadený vodovod. Voda spláchne nečistotu do priekopy a kanála. Skoro všade nájdete elektrické svetlo. Kde je lacný prúd a drahé uhlie, tam i varia a kúria elektrinou. Inde zas, kde majú koks alebo mnoho dreva a uhlia, si niektoré skupiny domov zariaďujú ústredné kúrenie. Jedna pec, jeden kotol kúri viac domov. Alebo robia a pália plyn, gáz. Na tom sa ľahko varí. Elektrický prúd možno drôtmi zaviesť všade. Do domov, tam svieti, varí, kúri, domáce stroje ženie. Môžeš s ňou i bielizeň žehliť, ba aj elektrickým vankúšikom zohriať chladnú posteľ, zmrznuté nohy alebo hriať choré telo.“ Dohnánymu vyšiel aj ďalší tip. Podľa sčítania ľudu v roku 1921 (teda rok po vyjdení knižky) mala Bratislava len čosi vyše 90 000 obyvateľov, v Dohnányho storočnej prognóze 400 000, čo približne zodpovedá realite. „To je len dedina. Má len asi 2000 duší. Naše mestá majú už desať-, dvadsať-, päťdesiatkrát toľko duší a do nášho hlavného mesta by sa dvesto takých dedín zmestilo. Snáď aj viac.“ V závere knižky sa na nebi objaví vzducholoď. Veje na nej slovenská vlajka, bielo-modro-červená. Kapitán salutuje, dojatý starec mu kýva a umiera. Autor - prognostik sa prebúdza zo sna. Niektoré vízie Jozefa Dohnányho sa zatiaľ nenaplnili, no ešte na ne zostáva trochu času. „Za krátkych sto rokov dohonili a čiastočne predhonili sme iné veľké vzdelané národy. Najprv sa Slovák bál, potom sa mu nechcelo a konečne sa zbadal a zľakol, že ho - či silou a či lichotením, či fígľom o všetko oberú. A to bolo šťastie, že sa v 12. hodine zbadal. Teraz po 100 rokoch, užívame hojné ovocie našej práce. A žijeme nie s hovädami ako hovädá, ani nie ako biedni chudáci, ale tak pekne, ako sa na usilovný vzdelaný národ patrí. Žijeme v dobrej zhode. Nevadíme sa, ani rodina, ani skupina národa!“ Tak čo, aké bude Slovensko o sto rokov? Tento text ste mohli čítať vďaka tomu, že platíte za obsah. Vážime si to.


V Nemecku horela ubytovňa pre migrantov, polícia vyšetruje príčinu požiaru

Jestvujú indície, že požiar nebol dielom náhody.

MNÍCHOV. Nemeckí kriminalisti vyšetrujú okolnosti, ktoré viedli k požiaru ubytovne pre žiadateľov o azyl v bavorskom Freystadte. Jestvujú totiž indície, že požiar nebol dielom náhody. S odvolaním sa na policajné zdroje o tom v nedeľu informoval Bavorský rozhlas (BR). Plamene si v nedeľu ráno všimol jeden z obyvateľov objektu, ktorý alarmoval hasičov. K ujmám na zdraví nedošlo, aj materiálne škody sú len malé.


Lízingový trh vzrástol takmer o desatinu

BRATISLAVA. Obstarávacia cena predmetov, financovaných prostredníctvom členov Asociácie leasingových spoločností (ALS), dosiahla počas 1. štvrťroka 2017 sumu 516 miliónov eur. Medziročne to bolo o 9 % viac. Predstavuje to viac ako 20-tisíc nových zmlúv. Z hlavných komodít pokračuje vo výraznom raste financovanie osobných áut. "Medziročný nárast financovania osobných vozidiel až o pätinu napomáha aj rastu ich predajov na Slovensku, ktoré boli za 1. štvrťrok na úrovni približne 13 %. Popri tom sa darí aj financovaniu jazdených osobných áut, ako aj nákladných vozidiel, pričom v tejto komodite rastie lízingový trh práve vďaka nim," zhodnotil predseda predstavenstva ALS Richard Daubner. "Dôvodom je zvýšená potreba mobility firemných klientov, skĺbená s priaznivým pomerom kvality a ceny. V náraste je aj financovanie vybraných strojárskych technológií, napríklad v odvetví stavebníctva," vysvetlil Daubner. Z hľadiska produktov pokračoval počas 1. štvrťroka rastúci záujem klientov o operatívny lízing. Jeho medziročný nárast bol tretinový a podiel medzi ostatnými produktmi lízingových spoločností si tým posilnil na 17 %. Nárast financovania o pätinu zaznamenal úver, čo znamenalo posilnenie jeho podielu na trhu na viac ako tretinu. Najsilnejším finančným produktom lízingových spoločností však zostáva finančný lízing, ktorého objem síce medziročne mierne poklesol, no jeho podiel na nových obchodoch zostáva takmer polovičný. Obratovo najsilnejšou komoditou, s viac ako polovičným podielom na trhu, sú aj naďalej osobné a úžitkové autá. Nový objem financovania dosiahol za úvodné tri mesiace tohto roka 295 miliónov eur, čo bolo medziročne o pätinu viac. Komodita je k rastu stále ťahaná hlavne záujmom zo strany firiem a živnostníkov, keďže ich nárast obratu bol až štvrtinový, avšak do medziročného plusu sa už dostalo aj financovanie spotrebiteľov s nárastom o 7 %. Z hľadiska veku financovaných vozidiel nastal tretinový medziročný nárast financovania jazdených vozidiel. Záujem o dominantný segment nových áut bol vyšší o 16%. Celkový počet nových zmlúv dosiahol takmer 16.500. Financovanie strojov, zariadení a technológií dosiahlo obrat 89 miliónov eur, pri počte viac ako 1500 zmlúv. Komodita tak naďalej pokračuje v medziročnom poklese o 8 %. Na rozdiel od predchádzajúceho roka však už prišlo k miernemu oživeniu najväčšieho odvetvia poľnohospodárstva, vo výraznom raste o pätinu pokračuje aj financovanie stavebných technológií. Z väčších odvetví tak komoditu ťahalo nadol len financovanie kovospracujúceho priemyslu, ktoré medziročne pokleslo až o polovicu.


Americká centrálna banka sa nenechá ovplyvňovať politikmi, vyhlásil jej nový šéf

FED bude pokračovať v postupnej normalizácii uvoľnenej menovej politiky.

WASHINGTON. Globálna ekonomika sa výrazne oživuje prvýkrát za desaťročie. Centrálne banky však musia zostať ostražité a monitorovať všetky riziká ohrozujúce finančnú stabilitu, uviedol nový šéf americkej centrálnej banky Jerome Powell. Powell počas slávnostného zloženia prísahy vo veľkom átriu centrály Fedu vo Washingtone, ktorého sa zúčastnili pracovníci Fedu a členovia jeho rodiny, povedal, že centrálna banka sa nenechá ovplyvňovať politikmi a zostane pri svojom rozhodovaní nezávislá. Powell už oficiálne zložil prísahu 5. februára, keď na čele Fedu nahradil Janet Yellenovú. "Kongres nám prezieravo dal vysoký stupeň nezávislosti, takže môžeme sledovať naše ciele v oblasti menovej politiky bez ohľadu na krátkodobé politické tlaky," uviedol Powell počas ceremoniálu. Fed podľa neho bude naďalej pozorne sledovať všetky riziká ohrozujúce finančnú stabilitu a zachová doteraz dosiahnuté zlepšenia v oblasti regulácie. Powell tiež povedal, že Fed bude pokračovať v postupnej normalizácii stále veľmi uvoľnenej menovej politiky bez toho, aby ohrozil oživovanie ekonomiky.


STĹPČEK ŠÉFREDAKTORKY BEATY BALOGOVEJŠefčovič neskoro začal tušiť, čo Čaputová už dávno vie

Aká bola kampaň

Stĺpček šéfredaktorky

Transparentné účty

Aké sú kurzy

Robert Fico so všetkým, čím je a čím by sa ešte mohol stať, dal krajine odporúčanie.

Tieto voľby nie sú súťažou o najlepší píár ani o najväčšiu špinavosť, čo gaunerská úderka na protikandidáta vyhrabe. Maroš Šefčovič začal tušiť príliš neskoro to, čo Zuzana Čaputová už niekoľko mesiacov vie. Tentoraz prezlečenia nefungujú: slovenský kroj praská, sutana bledne a diplomatické kravaty akosi škrtia. Veľká časť krajiny hľadá niekoho, kto veci vysvetľuje pokojne a s pokorou a nadovšetko: počúva. Zároveň nemení svoje odpovede na otázky, ktoré tu visia roky vo vzduchu, podľa nálady obecenstva. V sobotu nehráme o farebné guľôčky na mape. Vyberáme si novú generáciu politikov, ktorá sa pustí do práce pre verejnosť s pokorou. Nepotrebujeme už ďalšieho takmer člena strany, ďalšieho mocného do oligarchickej zbierky. Čo teda potrebujeme? Potrebujeme autentickú autoritu, ktorá dokáže odlíšiť morálku od jej absencie, hlas svedomia od hlasu marketérov a v konečnom dôsledku dobro od zla. Nadovšetko. Autoritu, ktorá sa nemodlí na povel a zopakuje aj nepríjemnú pravdu, ak je odpoveďou na otázku. Autoritu, ktorá chápe, že ju čaká nesmierne veľa práce bez skúšobnej lehoty: budovanie slušnej politiky. Robert Fico so všetkým, čím je a čím by sa ešte mohol stať, dal krajine svoje volebné odporúčanie. Svojím plánovaným únikom na Ústavný súd, absurdnými útokmi na novinárov, s varovnými abstinenčnými príznakmi zo straty moci. Vlastnoručne si vyberal kandidáta a nasadil mu obojok Smeru. Vyslovil ambíciu, že chce ďalšie desaťročie usmerňovať krajinu. A hľadá svoju predĺženú ruku, ktorá siaha až do prezidentského paláca. Ktorý z kandidátov je schopný mu povedať rázne nie? Lebo my už vieme, že stojíme na križovatke: chceme byť slobodnou a skutočne demokratickou krajinou alebo štátom, ktorý funguje podľa pravidiel mafie?


Syn daroval Zmajkovičovej dom, v majetkovom priznaní chýba

Jaroslav Zmajkovič získal priestranú nehnuteľnosť v roku 2008, keď jeho mama bola už šesť rokov poslankyňou.

BRATISLAVA. Renáta Zmajkovičová rok po odchode z parlamentu získala v Trnave priestrannú nehnuteľnosť – rodinný dom v modernom štýle, daroval jej ju syn Jaroslav. Na transakciu upozornil v stredu server Aktuality.sk na základe verejne dostupných údajov z katastra. Niekdajšia podpredsedníčka parlamentu bola obdarovaná v decembri 2016, ale v majetkovom priznaní za ten rok nehnuteľnosť nepriznala. Aktuality.sk naznačujú, že Zmajkovičová mohla cez syna obchádzať majetkové priznania verejných funkcionárov. Jaroslav Zmajkovič totiž nehnuteľnosť nadobudol v roku 2008, keď bola jeho mama už šesť rokov poslankyňou. Realitný maklér odhadol hodnotu trnavskej nehnuteľnosti na 350-tisíc eur, ale ide len o hrubý odhad na základe vonkajších snímok a lokality, v ktorej sa dom nachádza. Na nehnuteľnosti nie je žiadne záložné právo v prospech banky, Zmajkovič teda jeho kúpu financoval pravdepodobne z vlastných zdrojov a nie z bankového úveru. Zmajkovičová a ani tlačový odbor Smeru na otázky servera Aktuality.sk neodpovedal. je podľa odhadu realitného makléra hodnota nehnuteľnosti. Ide však len o hrubý odhad na základe vonkajších snímok a lokality, v ktorej sa dom nachádza. Peter Kunder z Aliancie Fair-play povedal, že informácie by mal preskúmať parlamentu výbor pre nezlučiteľnosť funkcií, pod ktorý spadá kontrola majetkových priznaní verejných funkcionárov. „Využívanie príbuzných na zakrytie majetkových prírastkov verejných funkcionárov je problém nielen u nás, ale aj vo svete,“ povedal. Výbor momentálne nemá predsedu. Denník Plus 1 deň v minulosti upozornil, že Zmajkovičová so synom v roku 2012 kúpili byt na vychytenej adrese v bratislavskom Starom Meste s rozlohou 150 metrov štvorcových. V tom čase sa jeho cena odhadovala na 330-tisíc eur. Týmto bratislavským bytom ručia za úver v Prima banke. Od roku 2004, odkedy sú k dispozícii majetkové priznania, priznala Zmajkovičová príjmy v súhrne za 400-tisíc eur. Zmajkovičová odstúpila z postu podpredsedníčky parlamentu v novembri 2014, potom, čo ju na to vyzval premiér Robert Fico pre kauzu nákupu predraženej počítačovej tomografie (CT) v piešťanskej nemocnici. Bola členkou dozornej rady nemocnica, ktorý sporný nákup odobrila.


Home Credit chce vstúpiť na hongkonskú burzu

Firma plánuje vstúpiť na hongkonskú burzu koncom septembra.

PRAHA/HONGKONG. Český poskytovateľ spotrebiteľských úverov Home Credit B.V. chce vstúpiť na burzu v Hongkongu. Podľa dvoch zdrojov agentúry Reuters by spoločnosť mohla z prvotnej emisie (IPO) získať až 1 miliardu USD (887,39 milióna eur). Firma, ktorú kontroluje česká finančná skupina PPF, plánuje vstúpiť na hongkonskú burzu koncom septembra, uviedol jeden zo zdrojov. Home Credit sa k uvedeným informáciám odmietol vyjadriť. Oba zdroje chceli zostať v anonymite, keďže nie je v ich kompetencii vyjadrovať sa pre médiá. Home Credit sa tak zrejme pripojí k viacerým veľkým medzinárodným firmám, ktoré plánujú vstúpiť na burzu v Hongkongu. Medzi ne patrí napríklad britský prevádzkovateľov dátových centier Global Switch. Home Credit je aktuálne jedným z najväčších nebankových poskytovateľov spotrebiteľských úverov v Číne. Česká spoločnosť, ktorá vznikla v roku 1997, operuje okrem Číny napríklad aj v Indii, Indonézii alebo Rusku. Podľa správy pre regulačné úrady hodnota jej aktív predstavuje takmer 25 miliárd eur. Skupina PPF, ktorú vlastní Petr Kellner, zvýšila v máji svoj podiel v Home Credite na 91,1 %. Zvyšných 8,9 % vlastní investičná skupina Emma Capital.


Babiš navrhol Zemanovi nové meno na post ministra spravodlivosti

Jan Kněžínek by mal nahradiť Taťána Malú, ktorá čelí obvineniam z plagiátorstva.

PRAHA. Český premiér Andrej Babiš navrhol prezidentovi Milošovi Zemanovi, aby riadením ministerstva spravodlivosti poveril podpredsedu Legislatívnej rady vlády Jana Kněžínka, ktorý sa na Právnickej fakulte Univerzity Karlovej zaoberá ústavným právom. Informoval o tom spravodajský server Aktuálně.cz. Stalo sa tak po tom, čo Babiš odoslal na Pražský hrad list s rezignáciou doterajšej ministerky spravodlivosti Taťány Malej. Tá zo svojej funkcie odstúpila v pondelok, keď ju médiá dlhší čas obviňovali, že sa pri písaní svojich dvoch diplomových prác na Mendelovej univerzite v Brne, kde študovala ekonomiku, a na súkromnej Paneurópskej vysokej škole v Bratislave, kde vyštudovala právo, dopustila plagiátorstva.


Rada RTVS nerieši politický vplyv v RTVS, nemá podnety

Rada reagovala na výzvu Slovenského ochranárskeho snemu.

BRATISLAVA. Rada RTVS nemá žiadny relevantný podnet, preukazujúci, že verejnoprávne médium nezvláda svoju zákonnú povinnosť zabezpečiť nestranné, pluralitné vysielanie, ktoré neovplyvňuje politický tlak. V odsúhlasenom stanovisku to na pondelkovom rokovaní Rady uviedol jej podpredseda Martin Kákoš. Rada reagovala na výzvu Slovenského ochranárskeho snemu (SOS), v ktorej 38 signatárov vyjadrilo obavy z ohrozenia verejnoprávnosti RTVS a prostredníctvom vyjadrení manažmentu telerozhlasu i z bagatelizácie rizika dezinformácií, konšpirácií a hoaxov. Kákoš ubezpečil, že Rada ako dozorný orgán dôsledne dozerá a bude naďalej dozerať na objektívnosť a pravdivosť informácií šírených vo vysielaní RTVS. "Nemáme žiadny relevantný podnet, ktorý by bol či už nami, alebo Radou pre vysielanie a retransmisiu (RVR) vyhodnotený tak, že dochádza k porušeniu zákona a RTVS podlieha politickým tlakom. My ako Rada budeme prísne dbať na to, aby k ničomu takému nedochádzalo," zdôraznil Kákoš. SOS zaslala Rade RTVS výzvu v polovici júna, Rada sa ňou zaoberala na najbližšom možnom zasadnutí. V neverejnom režime sa Rada zaoberala aj aktuálnym stavom plnenia Zmluvy so štátom v prípade filmového projektu Generál. Čerpanie štátnych dotácií (realizované prostredníctvom dotácií Audiovizuálneho fondu (AvF) i prostriedkov pre RTVS na výrobu filmov) pre tento filmový projekt vyvolalo pochybnosti v súvislosti s doterajšou prípravou diela a oddialením jeho realizácie. Generálneho riaditeľa RTVS Rada požiadala, aby na najbližšie augustové zasadnutie predložil materiál obsahujúci riešenie situácie v súvislosti s projektom Generál a jeho možné dopady na hospodárnosť, efektívnosť a účelnosť nakladania s verejnými prostriedkami RTVS.


Tuniskí policajti zabili teroristu, ktorý bol strojcom minulotýždňových útokov

Minulý štvrtok sa v Tunise uskutočnili dva teroristické útoky.

TUNIS. Muž, ktorý zomrel počas naháňačky s tuniskou políciou, bol pravdepodobným strojcom dvoch samovražedných útokov, ktoré otriasli tuniskou metropolou minulý týždeň. Informovali o tom tuniské úrady. Hovorca protiteroristickej prokuratúry v stredu uviedol, že polícia v utorok neskoro večer prenasledovala podozrivého, keď výbušniny, ktoré mal na sebe, vybuchli a zabili ho. Policajtom ani nikomu inému okrem samotného teroristu sa nič nestalo. O prípade informovalo tuniské Radio Mosaique s odvolaním sa na ministerstvo vnútra. Podľa hovorcu ministerstva Sofiena Zaaga policajti prenasledovali 23-ročného Ajmana Smírího, ktorého zároveň označil za "mozog" stojaci za útokmi z 27. júna.Minulý štvrtok sa v Tunise uskutočnili dva simultánne teroristické útoky, pri ktorých zahynul jeden policajt a osem osôb utrpelo zranenia. K útokom sa prihlásil Islamský štát.


Zo stavebka si už ľudia auto ani dovolenku nekúpia. Štát sprísnil pravidlá

Nové pravidlá sa dotknú štátnej prémie, jej výšky a toho, kto a za akých podmienok na ňu bude mať nárok.

BRATISLAVA. Stavebné sporenie dostane novú podobu. Po novom má byť štátna podpora poskytovaná účelnejšie, efektívnejšie a adresnejšie. Počíta s tým návrh novely z dielne Ministerstva financií SR, ktorý v stredu schválila vláda. Poskytnutie štátnej podpory by malo byť vždy viazané na použitie nasporených prostriedkov na stavebné účely. Preto by malo dôjsť napríklad k zrušeniu inštitútu tzv. priateľských sporiteľov, ktorý podľa ministerstva financií výrazne deformoval trh podpory bývania. Priateľskí sporitelia nemuseli, ako jediný subjekt na trhu, dokladovať, že prostriedky naozaj použili na stavebné účely, rekonštrukciu, či kúpu nehnuteľnosti. Po novom by sa poskytnutie štátnej prémie malo viazať na podmienku, že sa prostriedky získané stavebným sporením vrátane štátnej prémie použijú výlučne na stavebné účely. Cieľom novely je tiež zvýšenie adresnosti podpory stavebného sporenia. Štátna prémia by sa mala vyplácať plnoletým osobám iba v prípade, ak ich priemerný mesačný príjem za kalendárny rok neprekročí 1,3-násobok priemernej mzdy v národnom hospodárstve. K obmedzeniu podpory pre neplnoletých, ako sa o tom pôvodne uvažovalo, nakoniec nedôjde. "Tu sme zmenili postoj. Deti nebudú mať limitované žiadne podmienky. Ak sa rodičia rozhodnú založiť im (stavebné) sporenie, deti budú mať nárok na prémiu bez ohľadu na príjem rodičov," priblížil po rokovaní vlády minister financií Peter Kažimír (Smer-SD). Tretím z významných problémov štátnej podpory stavebného sporenia je podľa ministerstva aj jej nízka efektivita, čo sa prejavuje i nízkym objemom zvýhodnených stavebných úverov. Naopak, dochádza k výraznému rastu novoposkytnutých medziúverov. Štát tak prostredníctvom štátnej prémie prevažne podporuje poskytovanie komerčných úverov na bývanie. Súčasný stav umožňuje čerpať štátnu prémiu aj počas splácania medziúveru, čo významne znižuje ochotu stavebných sporiteľov počkať si na pridelenie zvýhodneného stavebného úveru. Dlhodobé sporenie by pritom malo byť hlavným zmyslom prémiového sporenia na stavebné účely. Ministerstvo financií chce demotivovať od poberania komerčného medziúveru, a to tým, že sa vylúči nárok na štátnu prémiu pre stavebného sporiteľa - fyzickú osobu počas čerpania a splácania takéhoto medziúveru. "Toto opatrenie bude zároveň viesť sporiteľov k zodpovednému zadlžovaniu sa, pretože budú viac motivovaní k dlhodobému sporeniu, ktoré je podporované štátnou prémiou. Po nasporení požadovanej sumy majú možnosť získať aj zvýhodnený stavebný úver," očakáva ministerstvo. Ďalšou oblasťou, kde sa prejavuje nízka efektivita štátnej podpory, je percentuálna výška štátnej prémie. Tá podľa ministerstva výrazne prevyšuje súčasné priemerné trhové úrokové sadzby na vkladoch v komerčných bankách. Výška štátnej prémie sa určuje na základe výpočtu podľa vzorca uvedeného v prílohe zákona. Ten však hovorí, že nemôže byť nižšia ako 5 percent a vyššia ako 15 percent z ročného vkladu. To znamená, že aj keď percentuálna výška štátnej prémie vychádza podľa vzorca aktuálne na 0,5 percenta z ročného vkladu, musí byť 5 percent, čo je 10-násobne viac. Rezort financií preto navrhuje znížiť spodnú hranicu percentuálnej výšky štátnej prémie z 5 percent na 2,5 percenta z ročného vkladu. Zároveň mierne nahor upravuje maximálnu sumu štátnej prémie, a to na 70 eur z doterajších 66,39 eura ročne. "Je to snaha urobiť z produktu, ktorý má skoro 20 rokov niečo, čo viac zodpovedá dnešnej dobe," zhodnotil zmeny Kažimír. Na návrhu pracoval jeho rezort aj s predstaviteľmi stavebných sporiteľní viac ako rok a vníma to tak, že nakoniec dospeli ku konsenzu. Pripomenul, že na podporu stavebného sporenia idú každý rok desiatky miliónov eur z peňazí daňových poplatníkov. "Myslím si, že máme právo do toho po rokoch niečo povedať. Teraz je na tých, ktorí tieto služby poskytujú, ten produkt upraviť, prispôsobiť a robiť atraktívny aj v roku 2019," doplnil Kažimír.


STĹPČEK PETRA SCHUTZAKonečne zákazník pre Cargo

Slovenské Cargo malo skrachovať, byť sprivatizované či sfúzovať s českým klonom kedysi na brieždení Fico I. Poplatníci by hlavu ministra dopravy – Vážny, Počiatek, hocikto – uliali do busty. Už keď Bertolucci točil Posledné cargo v Paríži, tak dobre vedel, že holiaca scéna bude najlepšia. Platí dodnes. Štátnu pôžičku v stovkách miliónov Cargo údajne vrátilo. Údajne preto, lebo vtipy o „nenávratnej pôžičke“ – úradný terminus technicus – sa kotili (aj) kdesi tu. Dnes prichádza Land Rover, ktorý by skvelého koľajového prepravcu využil na vozenie produktu. To má iba jeden problém – musel by investovať do vozňov. Ako správna štátna firma Cargo totiž má predmet činnosti, len nie prostriedky, ktorými by „sa činil“. Otázka, prečo Land Rover neobrátil svoj záujem o službu inam, má takto aj konšpiračné vysvetlenie. Opísať sa nedá, na britsko-slovenský biznis nebudeme púšťať tieň korupčného podozrenia hneď tak zhurta. Nie každý je BAE Systems... Aspoňže poplatník je „cool“, holenie sa tentoraz odkladá.


Vydavateľ časopisu Time prepustí stovky zamestnancov

Spoločnosť sa snaží prispôsobiť presunu čitateľov na internet.

NEW YORK. Spoločnosť Time Inc., vydavateľ rovnomenného časopisu, prepustí tristo zamestnancov, čo zodpovedá zhruba štyrom percentám celkovej pracovnej sily. Spoločnosť sa snaží prispôsobiť presunu čitateľov na internet, napísala agentúra AP. Time v apríli uviedol, že už nebude zvažovať svoj predaj, ale bude sa držať svojho pôvodného plánu, ktorý zahŕňa rast digitálnych príjmov. Okrem časopisu Time spoločnosť vydáva tiež časopisy People, Sports Illustrated a Fortune. Generálny riaditeľ Rich Battista vo vyhlásení zamestnancom poznamenal, že hlavné rastové oblasti teraz zahŕňajú videospravodajstvo a natívnu reklamu, teda takú, ktorá vyzerá ako redakčný obsah. Dodal, že v oblasti tlače sú už pozitívne signály stabilizácie. Približne polovica z prepustených ľudí by mali byť zamestnanci v USA. Najviac sa znižovanie počtu pracovných miest dotkne tlačených časopisov a predaja. Na konci minulého roka mala firma po celom svete 7450 zamestnancov. Rovnako ako ostatní vydavatelia časopisov sa aj Time snaží o premenu, pretože záujem o tlačovú reklamu upadá a hlavný podiel príjmov z digitálnej reklamy získavajú Facebook a Google, upozornila agentúra Bloomberg. Oznámené prepúšťanie je najväčšie od februára 2014, kedy firma prepustila takmer 500 zamestnancov, teda asi šesť percent pracovnej sily. Time bol vtedy divíziou firmy Time Warner, v júni toho istého roku sa potom oddelil do samostatnej firmy s akciami na burze.


Nemecké priemyselné objednávky v júli prudko klesli

Zisky z predchádzajúceho mesiaca vymazali.

BERLÍN. Objednávky nemeckého priemyslu, ktoré sú vedúcim ukazovateľom zdravia najväčšej európskej ekonomiky, v júli prudko oslabili, čím vymazali zisky z predchádzajúceho mesiaca. Spolkový štatistický úrad informoval, že júlové objednávky nemeckého priemyslu po úprave o sezónne a kalendárne vplyvy medzimesačne klesli o 2,7 percenta. Vymazali tak júnový rast, ktorý bol tiež na úrovni 2,7 percenta. Objednávky nemeckého priemyslu na domácom trhu sa v júli oproti júnu zmenšili o 0,5 percenta a objednávky zo zahraničia oslabili o 4,2 percenta. "Pokračujúce stupňovanie medzinárodných obchodných konfliktov a zdržanlivé očakávania priemyselných firiem naznačujú, že v nadchádzajúcich mesiacoch nenastane podstatné zlepšenie rastu priemyslu," uviedlo nemecké ministerstvo hospodárstva. Nemecká ekonomika sa v druhom štvrťroku zmenšila o 0,1 percenta. Predpokladá sa, že za tretí kvartál opäť vykáže pokles, čím sa dostane do technickej recesie. Pokles objednávok "vôbec nie je dobrým znamením" pre tretí kvartál, povedal ekonóm ING Carsten Brzeski.


NATO vybuduje v Kábule nové rehabilitačné stredisko

Budú tam liečiť zranených vojakov, policajtov i civilistov.

KÁBUL. Severoatlantická aliancia v sobotu oznámila, že vo vojenskej nemocnici Muhammada Daúda Chána v afganskom Kábule vybuduje nové rehabilitačné stredisko. Budú v ňom liečiť zranených vojakov, policajtov i civilistov. Zariadenie za 54 miliónov dolárov je určené na liečbu sto pacientov a ponúkne celý rad fyzioterapeutických služieb. Bude poskytovať aj obytné priestory pre 20 študentiek Afganskej lekárskej akadémie, uviedlo NATO vo vyhlásení, z ktorého citovala agentúra DPA. Len počas prvých štyroch mesiacov tohto roka bolo zabitých 2531 príslušníkov afganských bezpečnostných síl a 4238 ďalších utrpelo zranenia, vyplýva zo správy dozorného orgánu americkej vlády pre obnovu Afganistanu (SIGAR) zverejnenej 1. augusta.


Na Gire ostro sledovali aj bicykle, vykonali vyše tisíc kontrol

Pred a po každej etape prešli vybrané bicykle špeciálnym magnetickým skenerom.

AIGLE. Medzinárodná cyklistická únia uskutočnila na uplynulých pretekoch Giro d"Italia 1312 kontrol zameraných na mechanický doping. Pred a po každej etape prešli vybrané bicykle špeciálnym magnetickým skenerom a röntgenom. Všetky výsledky boli negatívne. UCI by v budúcnosti chcela vybaviť každý bicykel špeciálnym zariadením, ktoré by odhalilo prípadnú odchýlku. "Za uplynulý rok sme získali mnoho nových systémov na boj proti tomuto druhu podvodu," citovalo prezidenta UCI Davida Lappartienta periodikum The Independent. Doteraz jediný jazdec, ktorého prichytili pri mechanickom dopingu je Belgická cykloklosárka Femke Van den Driessche. Tá sa previnila na MS 2016, potrestali ju dištancom na šesť rokov a pokutou 20-tisíc švajčiarskych frankov.


Zvyšovanie štipendií nemusí podľa študentskej rady pokryť zvýšené výdavky študentov

Maximálna suma štipendia sa od júla zvýšila o desať eur na 295 eur.

BRATISLAVA. Zvyšovanie štipendií zďaleka nemusí pokryť zvýšené výdavky študentov, hlavne študujúcich mimo miesta pobytu. Pre agentúru SITA to uviedol predseda Študentskej rady vysokých škôl SR (ŠRVŠ) Bálint Lovász. Zároveň však víta zvyšovanie sociálneho štipendia a pozitívne vníma trend zvyšovania sociálnej podpory pre študentov. Maximálna suma sociálneho štipendia pre vysokoškolákov sa od 1. júla zvýšila o desať eur na 295 eur. Táto úprava súvisí s nárastom životného minima.Financie určené na sociálnu podporu študentov podľa Lovásza posledných niekoľko rokov klesajú. „V porovnaní s rokom 2012 klesli až o niekoľko miliónov eur. Tento pokles je samozrejme spôsobený aj poklesom študentov na Slovensku, no práve taká rezerva by mohla slúžiť na výraznejšie zvyšovanie podpory študentov zo sociálne znevýhodneného prostredia,“ vysvetlil predseda ŠRVŠ. Poukázal tiež na nízku sumu minimálneho sociálneho štipendia, ktorá je aktuálne desať eur. „Je potrebné zvýšiť minimum v prípade priznania štipendia, čo je sprevádzané pomerne komplikovanými administratívnymi procesmi. Takáto suma je totiž nedostačujúca na zabezpečovanie základných potrieb študenta,“ dodal Lovász. ŠRVŠ preto navrhuje zvýšiť minimálnu sumu sociálneho štipendia najmenej na 50 eur.


Republikán zaútočil na novinára, teraz ho budú súdiť

Politik obviňuje reportéra Guardianu z agresivity, sám ho pritom zhodil na zem a bil ho.

WASHINGTON, BRATISLAVA. Súčasťou bitky o kreslo kongresmana za americký štát Montana sa stala aj fyzická potýčka. Jeden z favoritov na toto kreslo – republikán Greg Gianforte – v stredu večer napadol reportéra denníka Guardian Bena Jacobsa, ktorý sa ho pýtal na republikánsky plán zdravotnej starostlivosti. „Zhodil ma na zem,“ opisuje príhodu reportér. „Myslím, že po mne raz alebo dvakrát zakričal. Chytil ma a myslím, že ma udrel... je to najzvláštnejšia vec, čo sa mi počas písania o politike stala,“ hovorí Jacobs pre Guardian. Incident sa odohral počas tlačových vyhlásení kandidáta v predvečer špeciálnych volieb v Montane. Reportérka televízie Fox opisuje, že Jacobs prišiel ku kandidátovi so zapnutým mikrofónom a viackrát sa ho neoblomne pýtal na názor na zverejnenú správu o zákone o zdravotnej starostlivosti. „Gianforte ho oboma rukami chytil pod krk a strčil ho na zem za ním. Neveriacky sme pozerali ako ho Gianforte začal udierať. Keď sa k nemu dostal, začal kričať niečo ako: už som z toho chorý a unavený,“ opisuje pre Fox reportérka Alicia Acunaová. Politik reportérovi denníka zlomil aj okuliare. Jacobs následne incident ohlásil polícii a tá začala republikánskeho kandidáta stíhať. Je nešťastné, že toto agresívne správanie od liberálneho novinára vytvorilo takúto scénu počas barbeque s našimi dobrovoľníkmi. Gianforteho tlačový hovorca tvrdí, že reportér nahrával bez povolenia a agresívne sa pýtal otázky. „Je nešťastné, že toto agresívne správanie od liberálneho novinára vytvorilo takúto scénu počas barbeque s našimi dobrovoľníkmi,“ reagoval hovorca. Novinársky žurnál Columbia Journalism Review kritizuje toto stanovisko ako ďalšiu zo snáh vykresliť médiá ako nepriateľov národa, ktoré neustále útočia na prezidenta Donalda Trumpa. Podobnú rétoriku totiž využíva aj Biely dom. Aj k samotnému kandidátovi republikánov sú médiá kritické. Milionár Gianforte, ktorý podniká v technologickom priemysle, vlastní totiž podiely v ruských spoločnostiach, ktoré sú na americkom sankčnom zozname. Ak by Gianforteho do Kongresu zvolili, musel by vlastníctvo svojich firiem previesť na zverenecký fond, aby sa vyhol konfliktu záujmov.


Skupina Kofola sa rozrástla o spoločnosť Studenac

Spoločnosť Radenska, ktorá je členom skupiny Kofola, sa v utorok stala stopercentným majiteľom podielu v spoločnosti Studenac.

BRATISLAVA. Firma Radenska, ktorá je členom skupiny Kofola, v utorok dokončila akvizíciu spoločnosti Studenac. Produktové portfólio Radenskej sa vďaka tejto akvizícii rozšíri o prírodnú minerálnu vodu Studenac, pramenitú vodu Studena a sirupy Lero. Informovala o tom spoločnosť Kofola. Podľa generálneho riaditeľa spoločnosti Radenska Mariana Šefčoviča má akvizícia dôležitý význam pri budovaní postavenia na trhu nielen v Chorvátsku, ale aj v širšom regióne. "Budeme tiež pracovať s množstvom synergických efektov, ktoré sme identifikovali počas akvizície. Máme pre to k dispozícii kvalitný lokálny tím, ktorý pozná veľmi dobre zvyklosti miestneho regiónu. Aby sme zachovali kontinuitu výroby, všetci zamestnanci firmy Studenac sa stávajú našimi zamestnancami," uzavrel Šefčovič. Skupina Kofola je výrobcom nealkoholických nápojov so šiestimi výrobnými závodmi na štyroch európskych trhoch. Celkovo skupina Kofola zamestnáva 2 000 ľudí. Do produktového portfólia spoločnosti patrí nápoj Kofola, pramenitá voda Rajec, rad sirupov Jupí, hroznový nápoj Vinea, detské nápoje Jupík, energetické nápoje Semtex a ďalšie. Spoločnosť Radenska sa v roku 2015 stala členom skupiny Kofola. Portfólio tradičných značiek minerálnych vôd Radenska, ovocných nápojov Ora a Oaza bolo v minulom roku doplnené o značky nápojov Nara, Inka a Voćko. Od roku 2016 sa Radenska stala výrobcom a distribútorom nápojov Pepsi, Mirinda a 7Up na chorvátskom trhu.


Kočner už nie je v leopoldovskej väznici, previezli ho do Nitry

K premiestneniu malo dôjsť v utorok vo večerných hodinách.

BRATISLAVA. Obžalovaného a obvineného Mariana Kočnera premiestnili z Ústavu na výkon väzby (ÚVV) v Leopoldove do ÚVV v Nitre. Informoval o tom v stredu jeho obhajca Marek Para, s tým že k premiestneniu malo dôjsť v utorok vo večerných hodinách a on sa to dozvedel približne pred hodinou. "Stále trváme na našom stanovisku a názore, že pokiaľ bude môj klient vo väzbe v Leopoldove, tak by mali prebiehať hlavné pojednávania v Ústave na výkon väzby Leopoldov," povedal Para. Kočnerov obhájca súčasne tvrdí, že riešením by mohlo byť aj premiestnenie do Ústavu na výkon väzby v Bratislave, kde s Kočnerom prebiehajú pojednávania. Senát Špecializovaného trestného súdu rozhodol v utorok záporne o návrhu obhajcu Paru, ktorý chcel, aby bol Kočner premiestnený z Leopoldova do Bratislavy. Taktiež zamietol doplňujúci návrh presunúť pojednávania v Leopoldove. Senát taktiež zamietol návrh o tom, aby mohli zástupcovia strán informovať verejnosť o tých častiach svedectva exsiskára Petra Tótha, ktoré sa týkajú samotných zmeniek. Pojednávanie vo veciach falšovania zmeniek TV Markíza bude pokračovať v októbri v Bratislave. Dôvodom prevozu Kočnera do Nitry sú podľa ministra spravodlivosti Gábora Gála (Most-Híd) preventívno-bezpečnostné opatrenia. Dôvody bližšie špecifikovať nechcel. "Sú to také veci, ktoré nepatria do médií ani na verejnosť." Dodal, že sú to informácie, ktoré patria iba tým zložkám, ktoré s nimi operujú. V súvislosti s prevozom minister ocenil "stopercentnú pripravenosť a nasadenie príslušníkov Zboru väzenskej a justičnej stráže v praxi". Podľa Gála ukázali dokonalé zvládnutie prevozu a bezpečnostných opatrení, pred pojednávaním prípadu falšovania zmeniek v Bratislave. V piatok (20. 9.) je pred Okresným súdom Bratislava II naplánované pojednávanie s bývalým riaditeľom televízie Markíza Pavlom Ruskom a spol. v prípade prípravy vraždy jeho bývalej spoločníčky Silvii Volzovej. Spoluobžalovaní sú v tomto prípade veľké postavy slovenského podsvetia. V tejto kauze figuruje Marian Kočner ako svedok. Aj toto pojednávanie je naplánované v Ústave na výkon väzby v Bratislave. Od vzatia do väzby koncom júna minulého roka bol Kočner umiestnený najprv v Ústave na výkon väzby Bratislave, potom v Leopoldove, následne v Banskej Bystrici, potom opätovne v Leopoldove, a teraz v Nitre.


Obyčajní: Kováčik nepodal za osem rokov jedinú obžalobu, mal by odstúpiť

Úrad špeciálnej prokuratúry hovorí, že Dušan Kováčik postupoval a postupuje zákonným spôsobom.

BRATISLAVA. Ústavnoprávny výbor Národnej rady SR by sa mal pozrieť na činnosť špeciálneho prokurátora Dušana Kováčika. Myslí si to hnutie OĽaNO-NOVA, ktoré mieni rokovanie výboru iniciovať. Má sľúbené podpisy piatich opozičných poslancov. Zároveň sa domnieva, že by Kováčik mal z funkcie špeciálneho prokurátora odstúpiť. "Špeciálny prokurátor Dušan Kováčik vo svojej funkcii za posledných osem rokov nepodal v 61 prípadoch ani jednu obžalobu. Spomeňme kauzy Gorila, Hlas podobný Ficovi alebo Bašternák. Vo všetkých ide o podozrenia zo spáchania korupcie a závažnej protispoločenskej činnosti vrcholnými predstaviteľmi štátu," uviedol člen výboru Ján Marosz (OĽaNO-NOVA). Je preto podľa neho nevyhnutné, aby poslanci ústavnoprávneho výboru skontrolovali Kováčikovu činnosť. "Aby sa verejnosť mala možnosť presvedčiť, či špeciálny prokurátor vykonáva svoju funkciu zodpovedne, nestranne a spravodlivo," doplnil poslanec. O Kováčikovom pôsobení písal Denník N. "Špeciálny prokurátor postupoval a postupuje pri vybavovaní všetkých spisov zákonným spôsobom. Vytrhnuté a do súvisu manipulatívne prezentované čísla úmyselne zavádzajú. Komentovať v článku opakovane uvedené zavádzajúce a vymyslené či nepresné a pravdu ignorujúce vyjadrenia považuje Úrad špeciálnej prokuratúry za stratu času. K niektorým spomínaným kauzám sa už v minulosti opakovane Úrad špeciálnej prokuratúry vyjadril, čo niektorým médiám nebráni naďalej opakovať zavádzajúce vyjadrenia. Navyše, keď sú opakovaním nepreukázaných a úmyselne skresľujúcich tvrdení z anonymného oznámenia, ktoré bolo zastavené 21.12.2016 a je právoplatné," zareagovala hovorkyňa Úradu špeciálnej prokuratúry Jana Tökölyová. Špeciálny prokurátor Dušan Kováčik postupoval a postupuje pri vybavovaní všetkých spisov zákonným spôsobom. Vytrhnuté a do súvisu manipulatívne prezentované čísla úmyselne zavádzajú, uvádza sa v reakcii Úradu špeciálnej prokuratúry na medializované informácie, ktorú poskytla hovorkyňa Jana Tökölyová. Denník N tiež pripomenul, že vlani v septembri poslali neznámi ľudia vydávajúci sa za policajtov anonymné trestné oznámenie na špeciálneho prokurátora Dušana Kováčika za to, ako postupoval v kauze Bašternák. Aj tento dokument upozornil na to, že hoci je Kováčik šéf najdôležitejšieho úradu, ktorý má bojovať s korupciou a vážnymi zločinmi, on sám obžaloby nepodáva, píše denník. Komentovať v článku opakovane uvedené zavádzajúce a vymyslené či nepresné a pravdu ignorujúce vyjadrenia považuje Úrad špeciálnej prokuratúry za stratu času, uvádza sa ďalej v stanovisku. K niektorým spomínaným kauzám sa už v minulosti opakovane Úrad špeciálnej prokuratúry vyjadril, čo niektorým médiám nebráni naďalej opakovať zavádzajúce vyjadrenia. Navyše, keď sú opakovaním nepreukázaných a úmyselne skresľujúcich tvrdení z anonymného oznámenia, ktoré bolo zastavené 21. decembra 2016 a je právoplatné, zdôrazňuje sa v reakcii. Na Úrade špeciálnej prokuratúry nie je žiadny iný prokurátor, ktorý by mal nulovú štatistiku podaných obžalôb. Pracuje ich tam 25. Na prokuratúre nefunguje elektronický systém prideľovania prípadov. O tom, kto čo dostane, rozhoduje Kováčik, napísal Denník N. „Prideľuje desiatky trestných vecí, a to len preto, aby osobne zabezpečil, že v nich nebude podaná obžaloba,“ podozrievajú Kováčika tí, čo naňho podali trestné oznámenie.


Právni experti žiadajú štvorročnú obmenu ústavných sudcov

Odborníci podali hromadnú pripomienku za zlepšenie voľby ústavných sudcov.

BRATISLAVA. Viacerí odborníci v oblasti práva v piatok zverejnili hromadnú pripomienku k legislatívnym návrhom z dielne ministerstva spravodlivosti. Ako ďalej informoval Juraj Rizman z organizácie Via Iuris, ide o hromadnú pripomienku za zlepšenie voľby ústavných sudcov. "Ministerstvo spravodlivosti predložilo do pripomienkového konania balík zákonov, ktorých cieľom je zmeniť spôsob voľby ústavných sudcov. Konkrétne ide o návrh zmeny Ústavy SR, nového zákona o Ústavnom súde SR a zmeny rokovacieho poriadku NR SR," vysvetlil Rizman. Pripomienku zverejnili viacerí členovia skupiny 38 známych slovenských právnikov, ktorí v máji zverejnili svoj návrh na zmenu voľby ústavných sudcov. "Viaceré ministerstvom navrhované zmeny, ako je napríklad zvýšenie počtu poslancov potrebných na zvolenie sudcov na 76 alebo zavedenie kvalitatívnych kritérií na sudcov Ústavného súdu, považujeme za prínosné," uviedol jeden zo signatárov výzvy právnikov Marián Porvažník. "Avšak, niektoré zmeny, ako je napríklad zvýšenie veku kandidátov zo 40 na 45 rokov, sú podľa nášho názoru škodlivé a v praxi by určite nepriniesli zvýšenie kvality Ústavného súdu SR. Nie je tiež prijateľné, aby požiadavky na ústavných sudcov stanovoval obyčajný zákon, pretože akákoľvek vládna väčšina by ich mohla kedykoľvek účelovo meniť," vysvetlil Marián Porvažník. Cieľom pripomienok, ktoré v piatok predstavila iniciatíva právnikov, je podľa Rizmana okrem iného zabezpečiť priebežnú obmenu časti ústavných sudcov každé štyri roky, zvýšenie kvóra na zvolenie kandidáta na ústavného sudcu na aspoň 90, respektíve v druhom kole aspoň 76 hlasov poslancov NR SR. Ide tiež o lepšie zakotvenie kvalitatívnych požiadaviek na kandidátov, ako aj skvalitnenie procesu vypočutia kandidátov, ktorý umožní získať poslancom a verejnosti podrobné informácie o jednotlivých kandidátoch. "Po zlých skúsenostiach z predchádzajúcich volieb ústavných sudcov je potrebné súčasný nevyhovujúci systém voľby ústavných sudcov zmeniť a prispieť k tomu, aby bol Ústavný súd obsadený sudcami, ktorí budú dôsledne chrániť základné práva, princípy právneho štátu a spravodlivosť na Slovensku," uviedla advokátka Via Iuris Kristína Babiaková. Práve preto sa odborníci rozhodli zapojiť sa do pripomienkovania predložených zmien a pokúsiť sa návrh Ministerstva spravodlivosti SR ešte vylepšiť. "Chceme v tejto súvislosti požiadať verejnosť o podporu," dodala. Verejnosť má možnosť návrh novely pripomienkovať do piatka 29. júna. Hromadnú pripomienku môžu občania podporiť prostredníctvom web stránky Za dobrú voľbu na adrese https://zadobruvolbu.sk/hromadna-pripomienka/.


Turecká pobrežná stráž zadržala ďalších nelegálnych migrantov

Podľa bezpečnostného predstaviteľa boli v plavidle Iračania a Afganci.

ANKARA. Turecká pobrežná stráž zadržala na západnom pobreží krajiny 42 nelegálnych migrantov, informovala vo štvrtok agentúra Anadolu s odvolaním sa na nemenovaného bezpečnostného predstaviteľa. Migrantov, vrátane žien a detí, ktorí smerovali s loďou do Grécka, zadržali na mori v oblasti prístavného mesta Cesme ležiaceho v provincii Izmir. Podľa bezpečnostného predstaviteľa bolo v plavidle sedem Iračanov a 35 Afgancov. Turecko je hlavnou trasou pre utečencov, ktorí sa snažia dostať do Európy, predovšetkým od vypuknutia občianskej vojny v Sýrii, poznamenala Anadolu.


Polovica tigrov zachránených z budhistického chrámu uhynula

Párenie medzi príbuznými jedincami oslabilo ich zdravie.

BANGKOK. Viac ako polovica z tigrov zachránených pred tromi rokmi z budhistického chrámu v Thajsku, kde slúžili ako turistická atrakcia, uhynulo na chorobu. Informovala o tom v pondelok agentúra AP s odvolaním sa na miestne úrady. Tigre boli na chorobu náchylné v dôsledku párenia medzi príbuznými jedincami. Prejavila sa u nich paralýza hrtanu a nemohli dýchať. Uhynulo 88 zo 147 zachránených tigrov, ktorých chovali vo vládou spravovaných rezerváciách zvierat. Párenie medzi príbuznými jedincami podľa jedného z miestnych predstaviteľov zodpovedných za rezervácie oslabuje zdravotný stav zvierat. "Keď majú oslabené genetické vlastnosti, majú tiež problémy so svojím imunitným systémom," dodal. Budhistický chrám na západe krajiny slúžil viac ako desať rokov prakticky ako zoologická záhrada, kde turisti mohli tigre kŕmiť a pózovať s nimi. Objavili sa podozrenia zo zlého zaobchádzania a aj obchodovania so zvieratami. Polícia našla pri razii v chráme tigrie kože a zuby a najmenej 1500 amuletov vyrobených z tigrích kostí. V mrazničkách a v nádobách s formaldehydom tiež objavila 60 tiel tigrích mláďat. V tradičnej ázijskej medicíne sú populárne napríklad mleté tigrie kosti. Tigrie kože sa v Číne predávajú aj za desaťtisíce dolárov.


Polícia preskúma majetok Počiatka a Kaliňáka kvôli transakciám s Bašternákom

Generálna prokuratúra preverovala pôvod peňazí, ktoré do B.A. Haus vložil Bašternák.

BRATISLAVA. Polícia vyhotoví majetkové profily Ladislava Bašternáka, ministra Roberta Kaliňáka i exministra Jána Počiatka, ktorí sa podieľali na obchodných transakciách spoločnosti B.A. Haus. Pokyn k tomu vydala Generálna prokuratúra (GP), v stredu o tom informoval jej námestník pre trestný úsek Peter Šufliarsky. Generálna prokuratúra preverovala pôvod peňazí, ktoré do B.A. Haus vložil Bašternák a firma ich teraz vypláca spolumajiteľovi Kaliňákovi. Podľa Šufliarskeho prebehlo štandardné preverovanie z hľadiska podozrenia z legalizácie príjmov z trestnej činnosti. Skončilo sa bez pozitívneho výsledku. "Po opätovnom preskúmaní veci takéto podozrenie nebolo. Aj napriek tomu sa vydal pokyn špeciálnemu prokurátorovi, aby zabezpečil v tejto konkrétnej veci vykonanie majetkových profilov všetkých osôb, ktoré sa na obchodných transakciách zúčastnili," uviedol Šufliarsky, ktorý v zastúpení generálneho prokurátora pokyn podpísal. Majetkové profily sa podľa slov Šufliarskeho nevykonávajú v rámci trestného konania, nad ktorým by vykonával dozor prokurátor, ale v rámci kriminálneho spravodajstva, čiže operatívno-pátracej činnosti polície. "Nemám žiadnu vedomosť o priebehu alebo výsledkoch takéhoto kriminálneho spravodajstva," dodal námestník GP. Hovorkyňa Úradu špeciálnej prokuratúry Jana Tökölyová informáciu Šufliarskeho potvrdila. "Pokyn špeciálnemu prokurátorovi na vykonanie objasnenia skutočností súvisiacich s pôžičkami, a to predovšetkým z hľadiska legálnosti požičaných finančných prostriedkov, bol odstúpený na ďalšie konanie na NAKA, Národnú jednotku finančnej polície, ktorá vo veci koná," informovala. Ministrovi Kaliňákovi prišli na jeho účet v Tatrabanke státisícové platby od firmy B.A. Haus. Informácia o tom prenikla na verejnosť potom, čo sa na účet pozrel ako zamestnanec banky asistent poslanca SaS Jozefa Rajtára, za čo teraz stojí pred súdom. Kaliňák kúpil majetkový podiel v B.A. Haus od Bašternáka, ktorý je v súčasnosti po medializácii kauzy vyšetrovaný pre vyplatené podozrivé vratky DPH. V minulosti polícia podnet Finančnej správy ohľadom týchto vratiek odmietla. Polovičný podiel vo firme kúpil Kaliňák za 8000 eur, zaplatil aj 422.000 za pôžičku, ktorú do firmy vložil Bašternák. Peniaze sa mu vracajú a práve ich pôvod preverovala Generálna prokuratúra. Kaliňák sa stal spoluvlastníkom dvoch bytov a ďalších nehnuteľností v centre Bratislavy. GP však nezistila, že by mohlo ísť o úplatok za to, že Bašternáka nebudú v kauze vratiek DPH vyšetrovať.


Mŕtva zóna v Mexickom zálive je rekordne veľká

WASHINGTON. Takzvaná mŕtva zóna v Mexickom zálive je najväčšia od začiatku pozorovaní v roku 1985. Má rozlohu takmer 23.000 kilometrov štvorcových, čo je veľkosť štátu New Jersey. Vyplýva to zo štúdie amerického Národného úradu pre oceány a atmosféru (NOAA), o ktorej informovala verejnoprávna rozhlasová stanica NPR. "Deje sa to každé leto. Každý rok sa v Mexickom zálive objaví 'mŕtva zóna'. Je to oblasť, kde voda nemá dostatok kyslíka na prežitie rýb. Každý rok tam NOAA vysiela vedcov, aby ju zmerali. Tento týždeň oznámila, že tohtoročná mŕtva zóna je rozlohou doteraz najväčšia," uviedla NPR. Rekordne veľká "mŕtva zóna" rozdúchava diskusiu o tom, či vláda robí dosť pre zníženie množstva znečisťujúcich látok, ktoré riekami, predovšetkým riekou Mississippi, pritekajú do zálivu z fariem a polí na juhu Spojených štátov. Jedná sa najmä o dusík a fosfor. Tieto látky podporujú v zálive rast a kvitnutie rias, ktoré potom uhynú a rozkladajú sa. Tento proces vyčerpá z vrstvy vody pri dne kyslík. Pás takejto o kyslík ochudobnenej alebo kyslíka úplnej zbavenej vody sa ťahá pri pobreží štátov Texas a Louisiana. "Ryby, ktoré môžu plávať, sa presunú inam. Organizmy žijúce na dne sa nemôžu presunúť a často uhynú," uviedol pre NPR vedec Don Scavia. NOAA na svojej webovej stránke informovala, že sa napríklad zmenšuje priemerná veľkosť kreviet ulovených v zálive, čo už spôsobilo aj zmeny cien a zasiahlo to rybársky priemysel. Rekordne veľká "mŕtva zóna" je výsledkom nezvyčajne silných dažďov na Stredozápade USA, ktoré zmyli do zálivu poľnohospodárske hnojivá. Americká vláda v súčasnosti poľnohospodárom odporúča, aby bránili zmývaniu hnojív z polí vysádzaním pásov trávy pozdĺž riek, ktoré by hnojivá zachytili. Scavia považuje tieto dobrovoľné opatrenia za nedostatočné. Nevyhnutné je podľa neho výrazné zníženie prísunu znečistenia z polí. Takýto prístup sa už vyplatil v zátoke Chesapeake v štáte Virgínia. "Chesapeake Bay mala podobný problém. V roku 2010 federálna vláda napriek urputnému odporu farmárov stanovila povinné limity na znečistenie dostávajúce sa do zátoky. Vlády jednotlivých štátov minuli na dosiahnutie týchto cieľov miliardy. V súčasnosti je miera znečistenia v zátoke nižšia a príroda a živočíchy sa začínajú spamätávať," informovala NPR.


Prieskum ukazuje silnejúcu nespokojnosť s Putinom

MOSKVA. Tridsaťosem percent Rusov nechce, aby prezident Vladimir Putin zastával ďalšie funkčné obdobie. V utorok vo vyhlásení to uviedla najväčšia nezávislá prieskumná organizácia v Rusku, Levadovo centrum. Putinovi, ktorý je pri moci ako prezident alebo premiér už takmer dve desaťročia, sa skončí už druhý, ústavou povolený limit dvoch po sebe nasledujúcich období v prezidentskom úrade v roku 2024. Putin bol znovuzvolený vlani vyše troma štvrtinami hlasov voličov, ako ukázalo oficiálne sčítanie. Výsledky celoštátneho prieskumu Levadovho centra, uskutočneného tento mesiac, ukázali silnejúcu nespokojnosť s lídrom. Percento Rusov, ktorí si neželajú, aby Putin po súčasnom funkčnom období pokračoval, je najväčšie za posledných päť rokov, teda od roku 2014, keď začal rásť nacionalizmus po anektovaní Krymského polostrova Ruskom. "Budeme svedkami silnejúceho negatívneho trendu vo vzťahu k prezidentovi," povedal riaditeľ centra Lev Gudkov, ktorého vyjadrenia priniesol ruský denník Vedomosti a následne tlačová agentúra DPA. Putinova autorita je do veľkej miery založená na sile minulých úspechov a na neexistencii alternatívy, uviedol Gudkov. "Teraz všetko závisí od neexistencie inej možnosti. Ale to je prevažne negatívna okolnosť, pretože neexistencia inej možnosti je vynútená silou," doplnil Gudkov. Cez víkend na opozičnom proteste v centre Moskvy zadržali vyše 1000 ľudí. Išlo o najväčší počet zadržaných na ruskom proteste za posledných desať rokov, uviedla monitorujúca skupina OVD-Info.


V Česku v stredu vstúpi do platnosti zákaz fajčenia v reštauráciách

Na športových podujatiach bude zákaz predaja alkoholu okrem piva a vína.

PRAHA. V stredu 31. mája, presne na Svetový deň bez tabaku, začína v Českej republike platiť zákon, ktorý zakazuje fajčenie v reštauráciách a vo verejných priestranstvách. Česká republika sa tak od stredy stane 23. krajinou Európy, kde bude platiť úplný zákaz fajčenia v reštauráciách. Zákon o zákaze fajčenia, ktorý v polovici februára podpísal český prezident Miloš Zeman, sa bude týkať všetkých krčiem, reštaurácií, kaviarní a barov bez rozdielu. Nebude sa vzťahovať len na fajčenie vodných fajok. Fajčiť sa ale nebude môcť tiež na nekrytých zastávkach a nástupištiach verejnej dopravy. Po novom si fajčiari nezapália ani v zoologických záhradách, s výnimkou vonkajšieho vyhradeného priestoru pre fajčenie. Súčasťou zákona je aj to, že na športových podujatiach pre verejnosť bude zákaz predaja alkoholu s výnimkou alkoholických nápojov do 4,3 percenta etanolu - teda čapované pivo a tiež víno. Zákaz predaja alkoholu bude platiť na akciách určených prevažne pre deti. Informovali o tom v utorok české médiá ČT24 a iDNES.cz. Fajčenie vo verejných uzatvorených priestoroch obmedzujú prinajmenšom čiastočne všetky krajiny v Európe. Priekopníkom sa stalo Írsko, ktoré v roku 2004 zaviedlo ako prvá krajina sveta celoštátny zákaz fajčenia na všetkých uzatvorených pracoviskách.


Počas volieb bude situáciu monitorovať zvýšený počet hliadok

Pod drobnohľadom polície budú aj sídla komisií.

BRATISLAVA. Na regulárnosť a pokojný priebeh sobotných komunálnych volieb bude dohliadať zvýšený počet policajných hliadok. Pripravenosť polície na voľby deklaroval viceprezident Policajného zboru Róbert Bozalka. "Prijali sme potrebné bezpečnostné opatrenia zamerané najmä na ochranu verejného poriadku, života, zdravia, majetku a osôb," uviedol. Pod drobnohľadom polície budú podľa jeho slov aj sídla okrskových, okresných a mestských volebných komisií, tiež sídlo Štátnej komisie pre voľby a kontrolu financovania politických strán. "Taktiež miesta, kde môže dôjsť k porušeniu zákona," potvrdil Bozalka. Okrem motorizovaných budú dohliadať na verejný poriadok i pešie hliadky, v teréne budú aj príslušníci kriminálnej polície. "V prípade potreby sú pripravení pyrotechnici a tiež špeciálne policajné útvary," uistil Bozalka. Verejnosť vyzval na spoluprácu pri zabezpečení demokratických a pokojných volieb. "Akékoľvek poznatky smerujúce k prípadom možného narušenia prípravy a priebehu volieb do samosprávy obcí je potrebné okamžite oznámiť na najbližší útvar Policajného zboru alebo na číslo polície 158," uzavrel policajný viceprezident.


Prokuratúra odmieta podozrenia z ovplyvňovania v kauze vraždy Kuciaka

Dozoroví prokurátori budú reagovať na akékoľvek vonkajšie alebo vnútorné vplyvy.

BRATISLAVA. Dozoroví prokurátori postupujú vždy v súlade so zákonom, a to bez ohľadu na to, koho sa konkrétny úkon trestného konania dotýka. V súvislosti s medializovanými informáciami o údajnom príkaze na zadržanie Norberta Bödöra to uviedla hovorkyňa Generálnej prokuratúry SR Andrea Predajňová. Rovnako podľa nej nereagovali ani nebudú reagovať na akékoľvek vonkajšie alebo vnútorné vplyvy. "Jediným cieľom ich konania je výhradné zistenie, usvedčenie a odsúdenie všetkých osôb, ktoré sa na uvedenom skutku akýmkoľvek spôsobom podieľali," spresnila Predajňová na margo vyšetrovania vraždy novinára Jána Kuciaka. Dodala, že doterajší priebeh vyšetrovania takémuto konštatovaniu jednoznačne nasvedčuje. Z dôvodu povinnosti prokurátora zachovávať mlčanlivosť nebudú momentálne odpovedať na otázky novinárov až do zvolania tlačovej konferencie, ktorá by sa mala konať v "najbližšom období, keď to procesná situácia dovolí". Podľa informácií viacerých médií mal byť koncom novembra 2018 zadržaný nitriansky podnikateľ Norbert Bödör v súvislosti s podozrením zo spáchania trestného činu. Príkaz na zadržanie mal vydať policajt z tímu, ktorý vyšetruje vraždu Jána Kuciaka a Martiny Kušnírovej. O menej ako hodinu mal byť tento príkaz zrušený dozorovým prokurátorom z Úradu špeciálnej prokuratúry. Nasledujúci pondelok sa Norbert Bödör prihlásil na polícii sám.


Vodiča z Hodonína šoféroval napriek zákazu, zastavili ho až pri Kútoch

PRAHA, HODONÍN, KÚTY. Až na slovenskom území, konkrétne pri meste Kúty, sa skončila v noci na v pondelok policajná akcia, pri ktorej muži zákona z ČR a SR stíhali vodiča, ktorý, ako sa ukázalo, mal dôvod unikať pred políciou, pretože si sadol za volant s platným zákazom riadenia motorových vozidiel. Automobil značky BMW, v ktorom sedel 34-ročný muž, sa zastavil až po náraze do vozidla slovenskej polície. Ako informoval v pondelok internetový server Novinky.cz s odvolaním sa na hovorcu hodonínskej polície Petra Zámečníka, tamojší policajti si v nedeľu pred 22.00 h všimli vodiča, o ktorom vedia, že užíva drogy a že má dvojročný zákaz riadenia motorových vozidiel. Snažili sa ho zastaviť, avšak márne. Muž totiž reagoval pridaním plynu a pokusom o únik smerom ku komunikácii I/55 smerom do Sudoměříc. Českí policajti rátali aj s možnosťou, že sa vodič pokúsi ujsť na Slovensko, takže informovali slovenských kolegov. Vodiča čaká teraz navyše trestné stíhanie pre trestný čin marenia výkonu úradného rozhodnutia a pravdepodobne aj trestné stíhanie na Slovensku pre protiprávne konanie, dodal hovorca.


Trumpa skritizovali za pochvalný tweet o zatknutí strojcu útokov v Bombaji

Saíd popiera akúkoľvek účasť na útokoch.

NAÍ DILLÍ. Americký prezident Donald Trump čelí kritike za svoje pochvalné slová, že v Pakistane po desaťročnom pátraní zatkli údajného organizátora útokov na indické mesto Bombaj z roku 2008; podozrivý militant žil totiž všetkým na očiach. Vo štvrtok o tom informovala agentúra Reuters. Pakistanské úrady zatkli v stredu Háfiza Saída, zakladateľa militantnej islamskej skupiny Laškare tajjaba (LeT), čiže Armády čistých, ktorej Spojené štáty a India pripisujú spomínané štvordňové útoky v Bombaji z roku 2008, keď bolo zabitých vyše 160 ľudí. Pakistanské orgány ho zadržali pre obvinenia z financovania terorizmu. Spojené štáty a OSN označujú Saída za teroristu. Trump, ktorý bude na budúci týždeň v Bielom dome hostiť na rozhovoroch pakistanského premiéra Imrána Chána, zatknutie Saída privítal. Uviedol tiež, že je to výsledok nátlaku jeho administratívy na Pakistan, aby pritvrdil akcie proti militantom. "Po desaťročnom pátraní zatkli v Pakistane 'takzvaného strojcu' teroristických útokov v Bombaji. V minulých dvoch rokoch sa vyvinul veľký nátlak, aby ho našli!" napísal Trump na Twitteri. Saída však posledné desaťročie striedavo zatvárali a prepúšťali z pakistanských väzení a dokonca rečnil na verejných zhromaždeniach. Výbor americkej Snemovne reprezentantov pre zahraničné záležitosti reagoval na Trumpove výroky tweetom, v ktorom bol zoznam ôsmich prípadov, keď pakistanské úrady od roku 2001 Saída zatkli a zasa prepustili. "Pakistan po ňom nepátral desať rokov. Žil slobodne..." uviedol výbor v tweete. A navrhol, aby si Trump nechal pochvalu až na moment, keď pakistanské úrady Saída odsúdia. Bývalý pakistanský veľvyslanec v USA Husajn Hakkání na Twitteri napísal, že Trump bol o Saídovom prípade zle inštruovaný. "Nájsť ho nebol vôbec problém. Fungoval slobodne a bol jasne všetkým na očiach. Zatkli a prepustili ho už veľakrát. Prezident USA by mal okamžite prepustiť človeka, ktorý mu dal nesprávne informácie," uviedol veľvyslanec v tweete. Pakistan oznámil, že Saída zatkli, keď šiel na súd žiadať o predbežnú kauciu, teda kauciu ešte pred zatknutím. Saíd popiera akúkoľvek účasť na útokoch a pakistanské úrady vyhlásili, že proti nemu nenašli žiadne dôkazy. India tvrdí, že nekonanie Pakistanu proti tomuto podozrivému militantovi je jedným z dôvodov, prečo neobnovila mierové rozhovory so svojím protivníkom. Christian Fair, odborník na južnú Áziu z Univerzity v Georgetowne, zareagoval, že Trump sa pomýlil aj v označení Saída ako "takzvaného strojcu" bombajských útokov. "Prezident ZASA ukázal, že je hlupák," dodal Fair citovaný agentúrou Reuters.


Komora lekárnikov: Pohotovostné lekárne sú neefektívne

Lekárne nemajú povinnú pohotovostnú službu preplatenú.

BRATISLAVA. Súčasná podoba lekárenskej pohotovosti je neefektívna, viac ako polovica pohotovostných lekární nemá reálne odborné opodstatnenie. Uviedli to predstavitelia Slovenskej lekárnickej komory (SLeK) počas tlačovej konferencie v stredu, podľa ktorých na to poukazujú aj výsledky prieskumu. Prieskum bol realizovaný s tým cieľom, aby vyhodnotil efektivitu lekárenskej pohotovostnej služby počas šiestich mesiacov jej fungovania. Lekárnici poukázali na to, že hoci lekárne majú zákonnú povinnosť vykonávať pohotovostnú službu, na rozdiel od ambulantnej či ústavnej pohotovosti ju nemajú zaplatenú. "Prieskum ukázal, že len päť percent slúžiacich lekární je v blízkosti ambulancie pohotovostnej služby, čo zaťažuje pacientov. Akceptujeme potrebu dostupnosti lekárenskej starostlivosti aj mimo štandardnej prevádzky, avšak bez reálneho finančného krytia a ekonomickej udržateľnosti je táto povinnosť mimoriadne zaťažujúca," uviedol prezident SLeK Ondrej Sukeľ, podľa ktorého má byť takáto služba financovaná z verejného zdravotného poistenia. Prieskum podľa SLeK hovorí tiež o tom, že denne na Slovensku slúži v každom okrese minimálne jedna lekáreň do 22.30 h. Viac ako 90 percent z nich nevybaví v tomto čase ani piatich pacientov. Počas služby však 41 percent lekární nenavštívi ani jeden pacient s lekárskym predpisom vystaveným na ambulantnej pohotovosti. Sukeľ zdôraznil, že približne 85 percent pracovníkov takejto služby tvoria ženy, ktoré neraz musia pracovať aj do 23.00 h, čo podľa neho môže predstavovať aj potenciálne nebezpečenstvo pre farmaceutky, spojené s kriminalitou. Podpredseda Asociácie prevádzkovateľov sieťových lekární Jan Žák spresnil, že lekárne registrujú aj finančnú stratu. "Ako poskytovatelia lekárenskej starostlivosti neúčtujeme ani zdravotnej poisťovni a ani pacientovi osobitnú odplatu za pohotovosť, ale len ceny za vydané lieky. Ako však potvrdzujú fakty, okrem zvýšených personálnych nákladov mesačne na úrovni 35.000 eur evidujeme približne stratu 15 percent, ktorú lekárne de facto generujú v čase poskytovania lekárenskej pohotovosti," zdôraznil. "Myslíme si, že je v každom prípade potrebné zefektívniť aj ambulantnú pohotovostnú službu, teda určiť rozumnejším spôsobom body pohotovostnej služby, pretože nemá logiku, keď máme jednu detskú pohotovosť na celú Bratislavu a rovnako jednu detskú pohotovosť v Medzilaborciach alebo v Trebišove. Takisto treba zefektívniť počet slúžiacich lekární, respektíve nastaviť model, aby sa nestriedali takýmto spôsobom a aby aj čas bol inak nastavený. Samozrejme, je potrebné nastaviť aj financovanie, aby lekárne nemali nariadené niečo, čo musia vykrývať z vlastných financií," uvažuje Sukeľ. Šéf komory preto za vhodnejší považuje model, ktorý na Slovensku fungoval do 15. júna 2018. Podľa jeho názoru dával samosprávnym krajom kompetenciu na svojom území posúdiť, kde je aká reálna potreba pohotovostnej služby. "Teda samosprávny kraj dokázal povedať, že v tom-ktorom okrese stačí pohotovostná lekárenská služba možno aj pre susedný okres," uviedol. Mieni, že vrátiť by sa Slovensko malo k modelu, keď by samosprávny kraj konzultoval takéto body s miestnou lekárnickou komorou, ktorá dokáže posúdiť potreby regiónu. Rovnako sa nazdáva, že zo súčasných pohotovostných ambulantných bodov by stačilo na pokrytie potrieb územia SR fungovanie len 60 percent z týchto bodov. Komora slovenských lekárnikov už predložila Ministerstvu zdravotníctva (MZ) SR výsledky analýzy. Šéf SLeK by sa mal s ministerkou zdravotníctva Andreou Kalavskou (nominantka Smeru) stretnúť ešte počas stredy. Ako dodal, v prípade, že zo strany ministerstva narazia lekárnici na neochotu, sú ochotní podať podnet na Ústavný súd SR. "Myslíme si, že takýto zákon je v zásade protiústavný. O podobnej veci už rozhodoval v roku 2011, keď práve generálny prokurátor napadol ambulantnú pohotovostnú službu,"


Štýlový Silvester? Tu je šesť spôsobov, ako na to

Výnimočný večer si zaslúži aj vhodne zvolené oblečenie, najmä, ak sa chystáte do spoločnosti.

Ak budú vaše oslavy príchodu nového roka prebiehať v reštaurácii či bare, alebo v inom prostredí plnom šampanského a trblietok, premyslite si, čo na seba. Trendy na sociálnych sieťach tvrdia svoje. Lesk nemusí byť jediná voľba ako osláviť Silvestra. Vyniknúť môžete aj inak. Ak chcete byť počas blížiacej sa výnimočnej noci za dámu, skúste kostým. Ladiace sako s nohavicami dokáže pôsobiť seriózne, ale stačí len pár originálnych doplnkov a je z neho sexy outfit. Tento materiál je sám o sebe slávnostný a nič viac k nemu nepotrebujete. Ako pridaná hodnota je jeho hrejivosť. Ak sa obávate, že by vám v ňom mohlo byť príliš teplo, vyberte si menší kúsok. Napríklad iba sukňu alebo kabelku. No a ak sa vám zdá tento materiál príliš luxusný alebo seriózny, odľahčiť ho môžete jednoduchým topom alebo svetrom. Puzdrová sukňa je síce fajn, ale tak trochu nuda. Dodajte svojmu vzhľadu sviežosť a mladistvosť zaujímavým spodným kúskom alebo kombináciou. Spojte elegantnú metalickú sukňu s obyčajným tričkom alebo koženku so športovým vrchom. Je pravda, že lesk a trblietky k oslavám príchodu nového roka patria. Ak si teda neviete pomôcť, tak si poslúžte. Niektorí tvrdia, že lesk je v súčasnosti nová čierna. Keď už ho teda zvolíte, nebojte sa odviazať sa a použite ho všade, kde môžete. Uprednostňujete komfort? Aj ten sa dá nosiť štýlovo. Oblečte si mikinu alebo dobre padnúci sveter či kardigán, ktoré vás zahrejú a zároveň v spoločnosti priateľov nebudete stále myslieť na to, či všetko sedí, ako má. Ak chcete celkovému vzhľadu dodať šmrnc, spojte športovú teplákovú bundu s netypickým spodným dielom v podobe lesklých nohavíc alebo rozviatej kvetinovej sukne. Pôsobí luxusne a je v nej dostatočne teplo, aby ste si prípadne z baru vybehli nadýchať sa čerstvého vzduchu. Môžete ju skombinovať s nežnými šatami, ladiť ju do rockového štýlu alebo si ju obliecť k obyčajným džínsom a ľahkému topu. Kožušinka môže postavu robiť robustnejšou, preto stavte aj na vyššie podpätky.


Thyssenkrupp a Tata Steel sa spoja. V Európe budú dvojkou na oceliarskom trhu

Oba koncerny budú mať 50-percentný podiel v spoločnom podniku, ktorý budú riadiť cez holdingovú spoločnosť.

ESSEN. Nemecký priemyselný gigant Thyssenkrupp sa dohodol s konkurenčnou indickou spoločnosťou Tata Steel, že spoja svoje európske oceliarske aktivity. Vznikne tak druhý najväčší producent ocele v Európe. Oznámil to dnes nemecký koncern. Nový subjekt bude mať približne 48.000 zamestnancov v 34 závodoch a tržby zhruba vo výške 15 miliárd eur, uviedol dnes Thyssenkrupp vo svojom vyhlásení. Koncern pripustil, že zlúčenie by mohlo viesť k strate až 2000 pracovných miest. Podľa memoranda o porozumení budú mať oba koncerny 50-percentný podiel v spoločnom podniku, ktorý budú riadiť prostredníctvom holdingovej spoločnosti so sídlom v Holandsku. Dohodu musí ešte schváliť dozorná rada nemeckej firmy. Očakáva sa, že k podpísaniu zmluvy by mohlo dôjsť začiatkom roka 2018. Natarajan Chandrasekaran, predseda predstavenstva Tata Steel, privítal dohodu a vyhlásil, že obe spoločnosti zdieľajú "podobnú kultúru a hodnoty". Dodal, že nové partnerstvo je významnou príležitosťou pre oba koncerny, ktoré sa teraz zamerajú na budovanie silného európskeho oceliarskeho podniku.


Trump ocenil zvýšenie výdavkov členských štátov NATO

Trump dlhodobo vyjadruje skepsu, obviňujúc spojencov z toho, že sú príživníci.

WASHINGTON. Americký prezident Donald Trump v utorok vyhlásil, že je spokojný s tým, ako sa od jeho nástupu do Bieleho domu "raketovo" zvýšili výdavky spojencov z NATO na obranu. Informuje o tom tlačová agentúra AFP. "Nastal ohromný posun, ktorý robí Severoatlantickú alianciu silnejšou," vyhlásil Trump pred novinármi vo Washingtone, kde privítal generálneho tajomníka NATO Jensa Stoltenberga na oslavách 70. výročia založenia tejto organizácie. Trump dlhodobo vyjadruje skepsu ohľadom NATO, obviňujúc západných spojencov z toho, že sú "príživníci", ktorí si neplnia svoju povinnosť prispievať na armádu v rámci NATO. Trumpova administratíva je najviac nahnevaná na Nemecko, najväčšiu ekonomiku Európy, ktoré nespĺňa záväzky členských krajín NATO dohodnuté v roku 2014 vynakladať dve percentá svojho HDP na obranu. Bývalý nórsky premiér Stoltenberg stojí za Trumpom, čo sa týka cieľov vynakladania prostriedkov na obranu a ocenil jeho otvorený prístup k donucovaniu členských štátov k plateniu. Medzi rokom 2016 a koncom nasledujúceho roka zvýšilo 28 členských krajín Severoatlantickej aliancie výdavky na obranu v rámci NATO celkovo o 100 miliárd dolárov, uviedol skoršie v tomto roku Stoltenberg. Trump povedal, že sa usiluje tiež o lepšie vzťahy s Ruskom, ktoré táto západná aliancia považuje za primárnu hrozbu. Jeho výroky prichádzajú približne týždeň po tom, ako špeciálny vyšetrovateľ Robert Mueller odovzdal ministrovi spravodlivosti správu, ktorá nepotvrdila zasahovanie Ruska do amerických prezidentských volieb v roku 2016.


Kotlebovci za výroky o islame zaplatia pokutu. Podľa Rašiho zneužívajú imunitu

Raši zdôraznil, že ich výroky v pléne by mimo rokovacej sály mohli byť trestne stíhané.

BRATISLAVA. Poslanci Národnej rady SR za ĽSNS Milan Mazurek a Stanislav Mizík zaplatia za hanlivé výroky, ktoré predniesli v pléne, pokutu 1000 eur. Navrhol im ju Mandátový a imunitný výbor NR SR a dnes ju odobrili poslanci v pléne. Mazurek a Mizík vlani v pléne okrem iného vyhlásili, že islam je "krutým, odporným a neľudským politickým systémom" a "satansko-pedofilným dielom diabla". Mandátový výbor im najskôr odporučil ospravedlniť sa v rokovacej sále. Priestor dostali, v pléne vystúpili, ale neospravedlnili sa. Predseda mandátového a imunitného výboru Richard Raši (Smer) v pléne povedal, že kotlebovci zneužívajú výrokovú imunitu poslancov Národnej rady na šírenie svojich xenofóbnych názorov a je preto na mieste zamyslieť sa nad jej obmedzením. Vyzval kotlebovcov, aby imunitu nezneužívali a svoje xenofóbne reči hovorili aj mimo parlamentu, kde ich môžu za ne stíhať. Reagoval na vystúpenie Rastislava Schlosára (ĽSNS), ktorý nesúhlasí s pokutou pre straníckych kolegov Milana Mazureka a Stanislava Mizíka za ich hanlivé výroky o islame. Schlosár ich vyjadrenia doplnil, súhlasí s nimi a je presvedčený, že za ne nemajú dostať tisíceurové pokuty. Raši zdôraznil, že výroky, ktoré kotlebovci hovoria v pléne, by mimo rokovacej sály mohli byť trestne stíhané. Preto si ich podľa neho dovolia povedať len tam, kde ich chráni imunita. "Zneužívate výrokovú imunitu. Ak ste si istí o svojej pravde v týchto výrokoch, nezneužívajte parlament. Vyjdite von, povedzte to tam a potom, nech rozhodne súd. Tu ste majstri sveta a vonku si dávate pozor, aby ste nepovedali niečo, za čo vás môžu potrestať," odkázal kotlebovcom Raši. "Mali možnosť sa ospravedlniť, ktorú na základe rozhodnutia výboru výbor neakceptoval a ich vystúpenia považoval za opätovné zneužitie mandátu poslanca Národnej rady," uviedol Raši. Pokuta by sa mala poslancom stiahnuť priamo z platu. Podľa Rašiho jediným riešením toho, aby sa takéto výroky v pléne neopakovali, je obmedzenie výrokovej imunity na pôde parlamentu na výroky, ktoré sú xenofóbne alebo rasistické. Tým pádom by boli takéto výroky trestným činom. Vo veci úpravy zákona už bola podľa Rašiho oslovená ministerka spravodlivosti Lucia Žitňanská (Most-Híd).


Talian musí za močenie na ulici zaplatiť desaťtisíc eur

Muž vypil pár pív a nevedel nájsť toalety.

JANOV. Devätnásťročný mladík z talianskeho Janova, ktorého policajti prichytili pri močení v jednej z uličiek v centre mesta, musí za porušenie slušného správania na verejnosti zaplatiť pokutu desaťtisíc eur, informovali tamojšie médiá. "S priateľmi som vypil niekoľko pív a v okolí sme nenašli žiadne toalety," vypovedal mladík na polícii. Janovčan sa nestačil čudovať, keď mu doručili domov šek s vyrubenou pokutou. Delikty v danej oblasti sú v Taliansku od minulého roka namiesto trestov odňatia slobody postihované zvýšenými pokutami v rozsahu pätisíc až desaťtisíc eur.


Vysoký komisár OSN kritizoval populistov, zaradil k nim Fica aj Zemana

"Populisti využívajú polopravdy a prílišné zjednodušenie, čo sú dva skalpely najväčších propagandistov," povedal Husajn.

HAAG. Vysoký komisár OSN pre ľudské práva Zaid Husajn kritizoval európskych krajne pravicových a populistických politikov, ktorých počínanie a rétoriku prirovnal k radikálnemu hnutiu Islamský štát (IS). Medzi politických demagógov a blúznivcov, ako ich označil, zaradil holandského kritika islamu Geerta Wildersa, šéfku francúzskeho Národného frontu Marine Le Penovú, republikánskeho kandidáta na prezidenta Spojených štátov Donalda Trumpa či českého prezidenta Miloša Zemana a slovenského premiéra Roberta Fica. "Čo má Wilders spoločné s Trumpom, Orbánom (maďarský premiér), Zemanom, Hoferom (rakúsky kandidát na prezidenta), Le Penovou, Farageom (predstaviteľ britských nacionalistov), to má tiež spoločné s Daešom," citoval v utorok portál Time z Husajnovho pondelkového prejavu na konferencii v Haagu, v ktorom komisár pre IS použil arabskú skratku Daeš. Husajn povedal, že perfektným priestorom pre populistov je internet a sociálne médiá. Hoci Husajn zmienil viacero európskych politikov so spornými názormi alebo amerického republikána Trumpa známeho nevyberanými výrokmi, hlavným terčom jeho kritiky bol Wilders. Wilders, ktorý pred súdom čelí obvineniam z podnecovania k nenávisti kvôli výrokom na adresu marockých prisťahovalcov, zverejnil nedávno volebný manifest, v ktorom v prípade získania moci sľúbil zatvorenie všetkých mešít v krajine či zákaz prisťahovalectva z moslimských krajín. Podľa Husajna je Wildersov program absurdný. Povedal tiež, že história holandského populistu a jemu podobných naučila, ako účinne ako zbrane používať xenofóbiu a zaslepenosť predsudkami. Wildersova parlamentná krajne pravicová Strana pre slobodu v súčasnosti vedie prieskumy verejnej mienky. Parlamentné voľby sa v Holandsku budú konať v roku 2017. Maďarský minister zahraničných vecí a vonkajších ekonomických vzťahov Péter Szijjártó v utorok vo vyhlásení zverejnenom agentúrou MTI uviedol, že Zajd Husajn týmto svojím vyjadrením preukázal, že nie je vhodnou osobou pre vykonávanie akejkoľvek funkcie v OSN.  V súvislosti s kritikou, ktorá bola adresovaná maďarskému premiérovi Viktorovi Orbánovi, označil Szijjártó za neprijateľné a poburujúce, že byrokrat OSN pripodobnil konanie demokraticky zvoleného európskeho politika ideológii extrémistickej organizácie Islamský štát (IS). "Zajd Husajn sa týmto vyhlásením stal nevhodným zastávať akúkoľvek pozíciu v OSN. Svojou doterajšou činnosťou a týmto, ale aj ďalšími podobnými vyhláseniami, úplne zruinoval dôveryhodnosť a reputáciu pozície vysokého komisára pre ľudské práva," napísal Szijjártó. Šéf českej diplomacie Lubomír Zaorálek označil kritiku Zajda Husajna za neprimeranú. "Od vysokého komisára očakávam, že bude hľadať podporu pre ľudské práva v medzinárodnom spoločenstve. K tomu iste patria verejné vyjadrenia i primeraná kritika. Nemyslím si však, že by mal porovnávať demokraticky zvolených predstaviteľov štátu s extrémistami a teroristami. To veci ľudských práv príliš nepomôže," cituje Zaorálkove slová internetový server Novinky.cz. Jiří Ovčáček, hovorca českého prezidenta, predtým tlmočil názor samotnej hlavy štátu Miloša Zemana, v zmysle ktorého Husajnove slová považuje za neprístojné a nepríslušné. Hovorca súčasne potvrdil, že Zeman mieni brániť ČR pred nebezpečenstvom terorizmu, s ktorým je spojená migrácia.


Alžírsko a Tunisko skompletizovali zostavu semifinalistov Afrického pohára národov

SUEZ. Futbalisti Alžírska postúpili do semifinále Afrického pohára národov. Vo štvrtkovom štvrťfinále v Sueze zdolali Pobrežie Slonoviny v rozstrele z bieleho bodu 4:3. V riadnom čase i po predĺžení bol stav 1:1. V boji o finále sa Alžírsko stretne v nedeľu s Nigériou. Štvoricu semifinalistov skompletizovalo Tunisko, ktoré zdolalo v Káhire Madagaskar 3:0. Severoafričania sa dokázali presadiť až po zmene strán, keď v priebehu ôsmich minút skórovali Ferjani Sassi a Youssef Msakni. Konečné skóre stanovil v nadstavenom čase zápasu Naim Sliti. Tunisko zabojuje o finále so Senegalom. Pobrežie Slonoviny - Alžírsko 1:1 (1:1, 0:1), 3:4 na 11 m Góly: 63. Kodjia - 20. Feghouli Madagaskar - Tunisko 0:3 (0:0) Góly: 52. Sassi, 60. Msakni, 90.+3 Sliti


Talianska pobrežná stráž zachránila osemsto migrantov v Stredozemnom mori

Pri záchrannej operácii dopravili sedem detí, ktoré mali v pľúcach vodu, vrtuľníkom do najbližšej nemocnice.

RÍM. Talianska pobrežná stráž pomáhala v sobotu pri záchrane približne 800 migrantov, ktorí sa plavili cez Stredozemné more na piatich člnoch vrátane dvoch nafukovacích plavidiel. Agentúra AP o tom informovala s odvolaním sa na vyhlásenie samotnej pobrežnej stráže. Pri záchrannej operácii dopravili sedem detí, ktoré mali v pľúcach vodu, vrtuľníkom do najbližšej nemocnice, kde ich bolo možné prijať. Tá sa nachádzala v tuniskom meste Safáks. Podľa vyhlásenia talianskej pobrežnej stráže boli zo Stredozemného mora vyzdvihnuté aj dve bezvládne telá. Vlani dorazilo z Líbye do Talianska 119.310 migrantov, čo znamená oproti predchádzajúcemu roku 2016 pokles o 34 percent. Iba v decembri sa počet utečencov v medziročnom porovnaní znížil o 73 percent - na 2268 osôb. Vyplýva to z informácií, ktoré v Ríme zverejnilo talianske ministerstvo vnútra.


KOMENTÁR TOMA NICHOLSONAĽutujeme Alexandrovovcov. Naozaj

Zvláštna doba vytvára dojem, že mnohým je osud ruského lietadla ľahostajný. Nie je to pravda. Boli časy – nie tak dávno, a sú ešte zreteľne viditeľné cez hmlu nostalgie – keď pád komerčného lietadla mal silu nás zjednotiť ako ľudí bez ohľadu na národnosť, politické presvedčenie či inteligenčnú úroveň. Tobôž, ak by sa tragédia stala na Vianoce a zobrala by životy toľkým mladým umelcom symbolizujúcim ruskú kultúru. Ale často sa môže zdať, že už žijeme v inej dobe, v ktorej vernosť svojmu klanu a potreba pokračovať v boji (za čo? proti komu?) sú silnejšie než obyčajný ľudský súcit. Sociálne médiá boli cez víkend hneď plné zvláštnych reakcií na tragédiu ruského lietadla v Soči, a nejde len o nešťastný status (zrejme) mladej ženy, ktorá sa tešila, že Alexandrovovci už „kŕmili ryby“ a že zhasol kultúrny symbol spojený s komunizmom. Viacerí riešili aj význam speváckeho zboru Červenej armády pre ruskú propagandu, alebo načasovanie a tón oficiálnych vyhlásení našich politikov, akoby kádrovali na základe srdečnosti. Napríklad poslanec Ľuboš Blaha, ktorý sa na jednej strane mračil, že „keď zomierajú legendy, nebudeme sa zaoberať kvílením hyen“ – tým istým odkazom piskľavo kvílil proti nielen „pubertálnej slovenskej blogerke, sliepočke“, ale aj proti „nejakému primitívnemu českému politológovi, ktorého jediným životnom výkonom bolo, že nakrútil amatérske gej-porno“. Nešetril ani prezidenta Kisku, ktorý je vraj „schopný pohotovo sa odfotiť ako mimoň, len aby zaujal médiá“, ale vraj sa nedostatočne venoval tragédii. Asi naozaj dobre, že pán poslanec nemal ambíciu sa zaoberať kvílením iných hyen. Takto zúfalo často vyzerá svet okolo nás – ako krajinka fňukajúcich samotárov, každý zúrivo píšuci do počítača. Naozaj sme sa tak zmenili, že už nie sme schopní prejaviť úctu iným než „našim“? Či havária, pri ktorej zomrelo 92 ľudí, je už taká letmá, bezvýznamná udalosť, že si nezaslúži ani štipku pokory, než ju začneme pitvať v mene našich nekonečných hádok? Či ten krik na internete a sociálnych sieťach je reálnym obrazom toho, že sa s nami niečo prevratné stalo? Predpokladám, že to s nami nie je také beznádejné, ako sa niekedy zdá. Môže vzniknúť dojem, že dopyt po konšpiračných, zlomyseľných a „post-faktuálnych“ správach sa zrazu zosilnil. Ale pravda je taká, že to, čo pribúda, sú zásoby netolerancie, a nie dopyt po nej. A že bežnému človeku je z kvílenia hyen stále odporne, bez ohľadu na to, z akých politických úst vychádza. Mimochodom, verím, že každý normálny človek ešte stále vie vyjadriť ľútosť nad smrťou iných a dopriať pozostalým útechu. A ak nás desia niektoré reakcie, je to len hluk narušených, zosilnený dobou. Tento text ste mohli čítať vďaka tomu, že platíte za obsah. Vážime si to.